Niaga hadapan MSM dijangka didagangkan dalam jajaran kecil

KUALA LUMPUR: Kontrak niaga hadapan minyak sawit mentah (MSM) di Bursa Malaysia Derivatif akan didagangkan dalam jajaran kecil berikutam jangkaan berlakunya pembetulan pada minggu ini.

Peniaga Minyak Sawit Kanan Interband Group of Companies, Jim teh berkata, harga sebelum ini telah didorong kepada titik semasa yang dianggap wajar untuk menerima pembetulan.

“Harga MSM akan didagangkan di antara RM2,600 dan RM2,700 minggu hadapan,” katanya kepada Bernama pada 29 Ogos 2020.

Menurut seorang peniaga lain, minyak sawit telah dijejaskan oleh pergerakan harga dalam minyak saingan ketika kedua-dua bahan itu bersaing bagi menguasai pasaran minyak sayuran global.

Sementara itu, CGS CIMB dalam satu nota berkata, minyak sawit meneruskan keuntungan atas jangkaan bahawa kenaikan selama lima hari dalam minyak kacang soya akan memaksa pembeli untuk beralih kepada minyak tropika itu.

Niaga hadapan minyak sawit melonjak 1.3 peratus selepas menokok 1.2 peratus pada Rabu lepas.

Minyak makan tersebut mencatatkan keuntungan hampir 17 peratus dalam suku semasa dengan jangkaan pemulihan dalam pembelian oleh pembeli utama termasuk kebimbangan jika berlaku rencatan dalam pengeluaran.

“Pasaran minyak sawit menjejaki pengukuhan minyak kacang soya yang didorong oleh permintaan China dan hasil kejatuhan pengeluaran kacang soya Amerika Syarikat berikutan cuaca kering,” katanya.

Untuk minggu yang baru berakhir, kontrak niaga hadapan MSM didagangkan lebih tinggi kecuali pada hari Jumaat, mengambil petunjuk daripada harga minyak kacang soya di Lembaga Perdagangan Chicago, Pertukaran Komoditi Dalian dan pergerakan ringgit berbanding dolar US.

Dari Jumaat ke Jumaat, kontrak niaga hadapan MSM bagi September 2020 meningkat RM47 kepada RM2,845 setan, Oktober 2020 menambah RM58 kepada RM2,779 setan, November 2020 menokok RM57 kepada RM2,738 setan dan Disember 2020 naik RM56 kepada RM2,711 setan.

Jumlah mingguan bertambah kepada 229,701 lot daripada 211,993 lot yang direkodkan dalam minggu sebelumnya, manakala kepentingan terbuka berkurangan kepada 233,230 kontrak daripada 237,675 kontrak.

Di pasaran fizikal, September Selatan meningkat RM50 kepada RM2,860 setan.- Bernama

See author's posts


271 ‘pendekar’ berkampung di Sibu

TERIMA KASIH…Khalid Andong (kanan) menerima cenderahati daripada Datuk Mohd.Yusnar Matalie pada majlis perasmian Kejohanan Piala Presiden RSS 2022 di Stadium Tertutup Sibu semalam.

SERAMAI 271 orang pesilat di bawah Rumpun Silat Sarawak (RSS) dari seluruh Sarawak telah mengambil bahagian pada Kejohanan Piala Presiden RSS 2022 yang bermula di Stadium Tertutup Sibu semalam.

Menurut Timbalan Setiausaha Agung RSS Mohd Azfar Ismail, kejohanan ini akan berlangsung selama lima hari iaitu dari 5 hingga 9 September ini.

“Antara tujuan kita menganjurkan kejohanan ini adalah mencungkil bakat-bakat baru supaya dapat menjadi pelapis pada kejohanan peringkat kebangsaan dan antarabangsa pada masa akan datang.

“Ini kerana, Sarawak pernah melahirkan atlet-atlet silat yang menjuarai pelbagai kejohanan di peringkat kebangsaan dan antarabangsa,” katanya ketika ditemui media setelah majlis perasmian pembukaan kejohanan itu, semalam.

Majlis perasmian disempurnakan oleh Pegawai Daerah Sibu Khalid Andong yang mewakili Timbalan Menteri Belia, Sukan dan Pembangunan Usahawan Sarawak Datuk Gerald Rentap Jabu.

“Pesilat yang beraksi cemerlang pada kejohanan ini berpeluang untuk beraksi pada Pertandingan Silat Premier Sarawak Cup yang dijadual berlangsung pada 17 Disember nanti,” ujarnya.

Oleh itu, katanya RSS meletakkan panel-panel pemerhati bagi menilai prestasi pesilat yang bersaing dalam pelbagai kategori dipertandingkan.

‘Antara beberapa aspek yang dinilai termasuklah ketahanan fizikal, mental, stamina dan teknik-teknik yang baharu,” tambahnya.

Terdahulu, dalam ucapan aluan Datuk Mohd. Yusnar Matalie berkata, RSS menganjurkan pelbagai kejohanan dan aktiviti untuk para pesilat mereka.

Ini termasuk, katanya akan menghantar pasukan Sarawak ke Indonesia bagi menjalani latihan dengan bekas juara dunia sebagai persiapan menghadapi Sukan Malaysia (Sukma) edisi ke-20 di Kuala Lumpur pada hujung September ini.

“Di samping itu, kita juga akan terlibat dengan pertandingan satu sekolah satu silat peringkat kebangsaan yang akan berlangsung di Melaka pada 30 September hingga 3 Oktober,”.

“Malah, kita juga merancang untuk mengadakan festival di Lawas pada awal November kelak. Festival ini akan melibatkan Brunei, Limbang dan Sabah,” katanya.

Oleh RAIHAN OMERA KAUSAR

See author's posts


Eco Botanic 2 untuk kumpulan M40

ISKANDAR PUTERI: Eco World Development Group Bhd (EcoWorld Malaysia) bersedia bagi memperkenalkan projek terbaharunya di Johor iaitu Eco Botanic 2, yang dimajukan bagi menangani keperluan setiap generasi di Iskandar Puteri.

Pembangunan itu menawarkan rumah bertanah berharga antara RM600,000 hingga RM900,000, yang sesuai untuk keluarga muda dalam kumpulan M40.

Untuk Bumiputera, harga diselaraskan kepada RM520,200 dan RM833,000, kata pemaju itu dalam satu kenyataan semalam.

Dengan nilai pembangunan kasar sebanyak RM1.67 bilion, Eco Botanic 2 seluas 200 ekar (80.9 hektar) dijadual dilancarkan pada suku keempat 2020 dan siap menjelang 2025.

Ia terletak bersebelahan dengan Eco Botanic, perbandaran sulung EcoWorld telah dilancarkan pada 2013, Eco Botanic 2 akan melengkapkan tawaran mewah bagi Eco Botanic dan meluaskan segmen pasaran EcoWorld di Iskandar Puteri, kata syarikat berkenaan.

Pengurus Besar Bahagian EcoWorld, Phan Yan Chan berkata, pemaju mahu memanfaatkan infrastruktur dan kemudahan gaya hidup yang sudah disediakan di Eco Botanic.

“Eco Botanic merupakan pembangunan berpagar yang mewah yang disediakan bagi memenuhi pasaran yang mahu menaik taraf, Eco Botanic 2 pula direka untuk satu lagi sasaran pasaran yang penting iaitu pemilik rumah kali pertama dan kumpulan M40,” katanya.

Bagi Eco Botanic 2, EcoWorld telah menerapkan kesemua elemen yang menjadikan projek terdahulu sangat istimewa dan menjadikannya lebih baik lagi.

Presint pertama Eco Botanic 2 akan menawarkan 600 unit rumah dua tingkat iaitu teres (20 kaki x 65 kaki, 20 kaki x 70 kaki dan 22 kaki x 65 kaki) serta rumah taman “Garden Homes” (30 kaki x 60 kaki) dengan binaan dari 1,701 hingga 2,239 kaki persegi.

Garden Homes adalah produk eksklusif EcoWorld yang menawarkan taman peribadi seluas 8 kaki yang disambungkan ke ruang tamu.

Satu lagi tarikan untuk Eco Botanic 2 adalah penduduk dapat menikmati semua ciri-ciri pembangunan EcoWorld yang telah matang, yang dikembangkan daripada DNA EcoWorld, merangkumi taman-taman berlandskap indah, pagar keselamatan kepada kemudahan gaya hidup dan infrastruktur yang mantap serta komprehensif.

Untuk maklumat lanjut dan pertanyaan, hubungi 07-571 5252 atau layari https://eb2.ecoworld.my atau lawati EcoWorld Gallery @ Eco Botanic City.  – Bernama

See author's posts


Bekerjasama pulihkan ekonomi dunia

TURKI: Turki terus berdepan krisis ekonomi susulan pandemik Covid-19 yang melanda seluruh dunia, sekali gus menjejaskan dan melumpuhkan rantaian bekalan.

Namun, Presiden Recep Tayyid Erdogan menegaskan, sistem global ketika ini merencatkan lagi usaha pemulihan terutamanya apabila ada pihak yang hanya menjaga kepentingan sendiri.

Bercakap pada sidang kemuncak Forum Dunia TRT 2021, Erdogan menekankan kelumpuhan sistem kesihatan, bantuan sosial dan infrastruktur, terutamanya dari negara-negara membangun yang memegang rekod kebajikan yang baik.

Antara lain, beliau turut menggesa agar pemimpin dalam kalangan negara-negara Eropah untuk tidak menggunakan Islamofobia sebagai percaturan politik.

Beliau pada masa sama menyeru agar institusi global terus menghulurkan bantuan terhadap negara-negara yang memerlukan, dengan memastikan kesaksamaan dan keadilan di seluruh dunia.-AFP

See author's posts


FIFA siasat ‘kelakuan berlebihan’ Argentina di Piala Dunia

PARIS: FIFA semalam mengumumkan bahawa mereka sudah membuka siasatan disiplin terhadap ‘kelakuan berlebihan’ Argentina ketika kejayaan pada final Piala Dunia mengatasi Perancis bulan lalu.

Pasukan Amerika Selatan itu menundukkan juara bertahan, Perancis menerusi penalti di Qatar selepas terikat 3-3.

Penjaga gol, Emiliano Martinez menunjukkan aksi tidak sopan selepas menang anugerah penjaga gol terbaik sebelum rakaman menunjukkan dia mempersendakan bintang Perancis, Kylian Mbappe dalam bilik persalinan.

FIFA berkata Argentina mungkin melanggar peraturan berkaitan “kelakuan berlebihan dan melanggar falsafah permainan bersih” dan “salah laku pemain dan pegawai.”

Badan induk bola sepak dunia itu juga menyiasat Persekutuan Bolasepak Argentina kerana melanggar peraturan media dan pemasaran.

Croatia disiasat kerana mungkin melanggar peraturan “diskriminasi” dan “larangan serta keselamatan dalam perlawanan”.

Pemain dilihat menyanyikan lagu dengan perkataan ‘fascist’ selepas kemenangan tempat ketiga berdepan Maghribi.

Pertahanan, Dejan Lovren mempertahankan diri dan rakan sepasukan dengan memberitahu AFP ia adalah “lagu patriotik berkaitan negara saya, yang bermakna saya sayang negara saya.” – AFP

See author's posts


Shahelmy fokus pendidikan, banjir kilat

KOTA KINABALU: Calon Barisan Nasional (BN) Ir Shahelmy Yahya mahu memberi tumpuan kepada usaha meningkatkan tahap pendidikan dan memperkasakan kemahiran teknologi golongan belia jika diberi mandat menjadi wakil rakyat kawasan Dewan Undangan Negeri  (DUN) Tanjung (Tg) Keramat.

Jurutera awam berusia 47 tahun itu berkata, beliau mahu mengoptimumkan sumber manusia berdasarkan ilmu pengetahuan dalam kalangan belia yang merupakan 58.42 peratus pengundi berusia dalam lingkungan 21 hingga 39 tahun di kawasan itu.

“Hal ini kerana, kita berada pada era teknologi dan maklumat yang mana peredarannya begitu pantas.

“Jadi orang muda kena ada asas ilmu pengetahuan untuk memastikan kita mempunyai daya saing yang tinggi,” katanya kepada Bernama semalam.

Menurut calon UMNO itu, dalam dunia hari ini golongan belia bukan hanya bersaing di Tanjung Keramat tetapi juga di peringkat global.

Selain itu, katanya, fokus beliau juga terhadap penambahbaikansistem perparitan tersumbat yang sering menyebabkan banjir kilat serta pengurusan sampah di kawasan baharu pilihan raya itu.

Berasal dari Kampung Sipanggil Putatan, Shahelmy juga mahu mempergiatkan aktiviti ekonomi dan perniagaan dengan mengadaptasi teknologi digital khususnya dalam tempoh Perintah Kawalan Pergerakan Pemulihan (PKPP).

Tanjung Keramat merupakan antara 13 DUN baharu selepas diwartakan oleh Suruhanjaya Pilihan Raya pada tahun lalu dan ia terletak dalam kawasan Parlimen Putatan yang mempunyai seramai 14,350 pengundi.Pada Pilihan Raya Negeri (PRN) Sabah, Sabtu ini, Shahelmy akan berdepan dengan calon LDP Faezah Ibnu, Mohd Salleh Lamsin (USNO), Ira Uzair (PCS) dan calon Warisan, Rosdy Wasli. – Bernama

See author's posts


Rusuhan penjara ragut 24 nyawa

BOGOTA: Satu rusuhan berlaku di sebuah penjara di bandar Guayaquil, Ecuador pada Selasa mengorbankan 24 banduan manakala 48 yang lain cedera.

Kejadian dikatakan berpunca akibat pergaduhan membabitkan geng di penjara Litoral Penitentiary, dengan lima banduan maut dipenggal, lapor agensi Anadolu memetik kenyataan pihak berkuasa penjara.

Pasukan polis dan tentera dihantar ke lokasi kejadian bagi mengawal keadaan.

Video yang dikongsi di media sosial menunjukkan ramai banduan naik ke bumbung bangunan penjara dan kendengaran bunyi tembakan serta letupan.

Media tempatan melaporkan rusuhan itu membabitkan geng ‘Los Lobos’ dan ‘Tiguerones’.

Pada Julai, Presiden Ecuador mengisytiharkan darurat di penjara negara itu selepas berlaku pertempuran antara geng yang meragut 22 nyawa banduan dan puluhan lagi cedera.

Sebelum ini pada 24 Febuari sekurang-kurangnya 80 banduan maut dalam rusuhan yang berlaku serentak di penjara di tiga bandar.- Bernama

See author's posts


Petra Jaya nikmati pelbagai projek pembangunan

SHAHRUL QAIZAT

KUCHING: Kawasan Parlimen Petra Jaya menikmati banyak pembangunan termasuk usaha bagi mengurangkan masalah kesesakan lalu lintas.

Penyandang kerusi Parlimen Petra Jaya Dato Sri Fadillah Yusof berkata, ini dilakukannya sepanjang berkhidmat sebagai wakil rakyat di situ.

“Kita telah membina laluan bawah tanah dan Jambatan Tan Sri Sulaiman bagi mengurangkan kesesakan lalu lintas.

“Ada juga projek telah diluluskan tapi malangnya dari segi pelaksanaan, kegagalan pihak kontraktor menyebabkan beberapa projek tergendala sehinggakan kami melantik kontraktor baharu seperti (projek) Jalan Matang dari bangunan Courts Mammoth sehingga persimpangan Malihah.

“Sekarang ini kontraktor baru sudah pun dilantik untuk menyiapkan projek di jalan berkenaan,” katanyaselepas mempengerusikan mesyuarat persediaan pilihan raya bagi kawasan Parlimen P194 Petra Jaya  di sini, hari ini.

Fadillah yang juga Menteri Kanan Kerja Raya berkata, kontraktor penyiap bagi projek Hospital Petra Jaya juga sudah dilantik.

“Pembinaan Hospital Petra Jaya juga telah dimulakan semula setelah kami melantik kontraktor baharu dan banyak lagi projek-projek kecil mahupun projek besar sedang kita laksanakan malah ada yang sudah siap,” katanya.

Sebelum ini, beliau berkata projek hospital itu, yang sedang diusahakan oleh kontraktor penyelamat, sedang berjalan sedikit lebih awal daripada jadual.

Beliau berkata, kontraktor tersebut telah mencapai hampir 26 peratus kerja yang dilakukan berbanding jadual asal iaitu 25.4 peratus pada Julai 2022.

See author's posts


Ringgit teruskan aliran turun berbanding dolar AS

KUALA LUMPUR: Ringgit ditutup rendah berbanding dolar Amerika Syarikat (AS) pada Jumaat, meneruskan penurunan menjelang keputusan Rizab Persekutuan AS (Fed) berkaitan kadar faedah minggu depan, kata peniaga.

Pada 6.00 petang, unit tempatan susut berbanding dolar AS kepada 4.7225/7275 daripada 4.7155/7185 ketika ditutup pada Khamis.

Pengarah Urusan SPI Asset Management, Stephen Innes berkata, ringgit mengalami kelemahan berbanding mata wang negara maju itu, seiring dengan mata wang negara Asia lain.

“Jika kenaikan sebanyak 75 mata asas direalisasikan apabila Jawatankuasa Pasaran Terbuka Fed (FOMC) bermesyuarat pada 2 November ini, ia akan menjejaskan ringgit kerana kenaikan kadar faedah tempatan tidak sepadan dengan kadar kenaikan AS ekoran kebimbangan mengenai kelembapan ekonomi domestik,” katanya kepada Bernama.

Sementara itu, ringgit diniagakan tinggi berbanding beberapa mata wang utama.

Unit tempatan meningkat berbanding dolar Singapura kepada 3.3436/3474 daripada 3.3448/3472 ketika ditutup pada Khamis dan naik berbanding pound British kepada 5.4455/4513 daripada 5.4516/4551.

Ringgit lebih tinggi berbanding euro kepada 4.7008/7058 daripada 4.7334/7364 semalam dan kukuh berbanding yen kepada 3.1976/2012 daripada 3.2194/2219. – Bernama

See author's posts


Semarakkan semangat Malaysia Prihatin

MARUDI : Hari Kebangsaan dan Hari Malaysia bertemakan “Malaysia Prihatin” bertepatan dengan aspirasi kerajaan bahawa seluruh rakyat turut berganding bahu memerangi musuh iaitu wabak Covid-19.

Menteri Muda Kerajaan Tempatan Datu Dr Penguang Manggil berkata Prihatin menunjukkan inisiatif kerajaan yang merangkumi aspek ekonomi, kebajikan dan kelangsungan rakyat Malaysia.

Katanya semangat Malaysia Prihatin ini dizahirkan bukan sahaja oleh mereka yang bertugas di barisan hadapan, malah rakyat pelbagai lapisan masyarakat yang merupakan wira tidak didendang.

“Mereka tampil untuk memberikan bantuan dan sokongan tanpa mengira kaum, agama dan fahaman politik,” katanya.

Ujar Penguang, ini petanda baik yang membuktikan rakyat Malaysia boleh bersatu sama ada di waktu susah apatah lagi dalam waktu senang.

Tegasnya semangat Malaysia Prihatin ini juga perlu di semarakkan lagi di segenap kehidupan masyarakat bukan sahaja dalam usaha untuk menamatkan terus wabak Covid-19 malah dalam usaha memulihkan semula ekonomi dan kehidupan rakyat ke arah yang lebih baik.

“Malaysia Prihatin perlu kita sematkan dalam ingatan untuk kita mengukuhkan kembali asas-asas perpaduan, keharmonian dan kesejahteraan rakyat Malaysia,” katanya.

Penguang yang juga Ahli Dewan Undangan Negeri ( ADUN) Marudi mengajak rakyat Malaysia untuk terus menyemarakkan keharmonian yang dikecapi selama ini demi negara yang tercinta dan sekali gus memartabat agenda untuk membina negara.

“ Kita ingin melihat semangat patriotisme ini sentiasa mekar dalam hati kita di mana setiap tahun semangat ini akan kita perkukuhkan lagi,” katanya berucap merasmikan program Merdeka @ Komuniti Peringkat Daerah Beluru dilangsungkan di |Dewan Masyarakat Beluru semalam.

Dalam pada itu bersempena dengan sambutan Bulan Kebangsaan dan Hari Malaysia, Penguang turut mengadakan taklimat pembangunan kepada ketua masyarakat dan ketua kaum iaitu pengenalan kepada bab buku adat serta perkahwinan dan perceraian mengikut adat majlis adat istiadat.

Tegasnya Majlis Adat Istiadat Sarawak (MAIS) telah berjaya memulihara pelbagai adat kaum pribumi di Sarawask termasuk adat Iban, Bidayuh, Kayan-Kenyah, Lun Bawang, Bisaya, Kelabit dan Penan.

Bagi Penguang, amalan atau adat seperti ini perlu diketengahkan kepada kalangan belia terutama golongan muda supaya ia kekal sebagai suatu tradisi yang baik dalam kalangan generasi muda dalam masyarakat pelbagai kaum.

“Sebagai rakyat jati Sarawak, kita tentu berasa bangga untuk memelihara adat kita kerana ia melambangkan adat budaya yang telah kita amalkan sejak dari dulu lagi,” tambah Penguang.

Turut hadir Pegawai Daerah Beluru Alfred Geling Ason, Pegawai Penerangan Daerah Marudi, Zaini Morshidi dan Ketua-Ketua Kaum daerah Beluru.

Oleh Jiku Juguong

See author's posts


Ekonomi digital resipi negeri maju,makmur

Dasar Ekonomi Digital merupakan langkah berani dan tepat oleh Premier Sarawak Datuk Patinggi Tan Sri Abang Johari Tun Openg bagi mencapai status negeri maju menjelang 2030.

Segalanya bermula dengan  penganjuran Persidangan Antarabangsa ICT, Infrastruktur dan Ekonomi Digital Sarawak (IDECS) pada 2017.

Melalui IDECS, Kerajaan Sarawak mengenal pasti lapan inisiatif yakni penubuhan Bank Pembangunan Sarawak (DBOS), penubuhan Lembaga Multimedia Sarawak (SMA), penubuhan Perbadanan Ekonomi Digital Sarawak (SDEC), menambah baik infrastruktur ICT, menubuhkan Kampung Digital, mempromosikan e-Pembelajaran, mempromosikan pengehosan data dan data raya serta menganjurkan makmal ekonomi digital.

Menurut Abang Johari, inisiatif itu terbukti berjaya meningkatkan pembangunan ekonomi negeri ini melalui transformasi beberapa sektor sekali gus berganjak daripada ekonomi tradisional kepada ekonomi digital berasaskan teknologi pintar dalam semua sektor.

“Pada 2018, Kerajaan Sarawak menubuhkan SMA di bawah Ordinan Lembaga Multimedia Sarawak 2017, sebuah badan kawal selia untuk menerajui, menyelia dan memudahkan pembangunan dan pelaksanaan komunikasi, multimedia dan Inisiatif ekonomi digital negeri.

“Dalam tempoh lima tahun lalu, Sarawak mencapai beberapa kejayaan di bawah ekosistem ekonomi digital, antaranya inisiatif Menghubungkan Bandar dan Luar Bandar Sarawak (SALURAN) bagi menyediakan liputan telekomunikasi di kawasan terpencil dan luar bandar.

“Pembinaan 600 menara komunikasi sebahagian daripada inisiatif yang dijalankan di bawah projek Telekomunikasi Luar Bandar (Smart) SMA yang dijangka siap dengan perkhidmatan mobiliti dan Rangkaian Jalur Lebar Luar Bandar Sarawak (MySRBN) pada 2023,” katanya.

Tambah Abang Johari, MySRBN merupakan rangkaian 4G milik negeri ini dengan rangkaian teras sedia 5G bagi perkhidmatan jalur lebar tanpa wayar tetap di atas 158 tapak di seluruh Sarawak untuk menghubungkan masyarakat luar banda supaya turut serta dalam arus perdana pembangunan dan tidak tercicir daripada menikmati perkhidmatan Internet.

See author's posts


Bank perlu perjelas perincian moratorium kepada M40 terkesan

KUALA LUMPUR: Persatuan Bank-bank Dalam Malaysia (ABM) diharap dapat memberikan penjelasan secara mendalam mengenai moratorium kepada golongan M40 yang terkesan berikutan Perintah Kawalan Pergerakan (PKP) 3.0.

Menteri di Jabatan Perdana Menteri (Ekonomi), Datuk Seri Mustapa Mohamed berkata, berdasarkan maklum balas yang diterimanya, ramai golongan M40 termasuk usahawan dan para profesional semakin tertekan dan terdesak untuk mendapatkan bantuan.

“Ramai yang mengharapkan moratorium menyeluruh seperti yang dibuat pada tahun lepas…bagi Perniagaan Kecil dan Sederhana serta Mikro, mereka tiada masalah (untuk mendapatkan moratorium), tetapi bagi M40 yang terkesan, mengalami kekurangan pendapatan, mereka juga boleh memohon dan pihak bank sudah beri jaminan bahawa ia boleh diluluskan.

“Pihak bank perlu mencari kaedah yang lebih tuntas dalam memberikan pencerahan (mengenai moratorium),” katanya ketika ditemu bual dalam rancangan Bicara Politikonomi – ‘Lockdown dan Ekonomi Negara’ di saluran televisyen TV1 terbitan Radio Televisyen Malaysia (RTM) pada Selasa.

Beliau berkata pihak bank juga mungkin boleh menyediakan ‘helpdesk’ bagi kes-kes tertentu supaya mereka yang terkesan dan tidak ada pertimbangan lain dapat membuat aduan.

“Sudah pasti yang terbaik ialah moratorium automatik, yang tidak melibatkan karenah birokrasi.

“Saya berharap bank-bank akan cuba membantu golongan yang terkesan (yang tidak mendapat moratorium secara automatik) dan yang patut ditolong ini,” katanya.

Pandangan itu adalah di kala bank-bank di negara ini secara amnya melaporkan keuntungan yang memberangsangkan, katanya.

Mustapa berkata, meskipun pemulihan ekonomi dijangka bertambah baik sejak akhir tahun lepas, namun dalam tempoh dua bulan kebelakangan ini, keadaan kembali ‘parah’ kerana kebanyakan perniagaan tiada lagi simpanan tunai atau mendapat bantuan lanjut.

Beliau berkata, walaupun kerajaan tidak dapat memenuhi kebanyakan permohonan daripada usahawan, namun diharapkan semua pihak termasuk bank dapat terus berbincang dan mencari kemajuan dalam perkara tersebut.

“Tertakluk kepada pihak bank sama ada menerima cadangan ini atau tidak. Saya rasa mungkin Bank Negara Malaysia (BNM) boleh menjadi orang tengah untuk mencari jalan bagaimana untuk memberi pencerahan agar isu yang dihadapi ini boleh ditangani dengan sewajarnya,” katanya.

Mengulas lanjut, beliau berkata dalam keadaan yang dinamik dan tidak menentu akibat Covid-19, sukar untuk menjangkakan situasi mengenai pemulihan ekonomi, melainkan kerajaan mempercepat proses vaksinasi Covid-19.

“Kalau ada permohonan daripada syarikat-syarikat swasta untuk beli sendiri vaksinasi, sudah pasti kerajaan boleh mencari jalan bagaimana dapat mempercepat vaksinasi.

“Seterusnya boleh mengembalikan keyakinan pelabur dan ekonomi dapat cepat pulih seperti yang kita lihat di Amerika Syarikat, negara-negara Eropah dan Australia,” katanya.- Bernama

See author's posts


Empat JBPM terima bantuan makanan

ALEXANDRA LORNA

KUCHING: Empat Balai Bomba dan Penyelamat iaitu di Petra Jaya, Tabuan Jaya, Jalan
Padungan dan Batu Lintang menerima bantuan keperluan makanan kering daripada
Yayasan Pekema Sarawak, semalam.

Menurut Ahli Jawatankuasa Perkema Sarawak, Yusof Roy Fitri Datuk Mohd
Johnny, berkata prihatin atas komitmen dan pengorbanan unit beruniform dan
petugas barisan hadapan semasa berhadapan saat-saat genting wabak pandemik
Covid-19, Yayasan Pekema Sarawak telah menyumbang keperluan makanan dan barang
asas yang diperlukan.

“Mereka ini telah bertungkus lumus dalam mengekang penularan wabak
Covid-19 dan pihak kami di Yayasan Pekema Sarawak ,di bawah naungan Pengerusi
Persatuan Pengimport dan Peniaga Kenderaan Melayu Malaysia (PEKEMA) Sarawak,
Tan Sri Abang Khalid Marzuki amat prihatin dengan situasi mereka kini.

“Oleh itu, kami telah membuat kunjungan kepada mereka semalam dan juga
ke beberapa sekatan jalan raya untuk memberikan pek makanan kepada petugas
tentera ,polis serta Rela,” ujarnya sambil menambah hal ini juga adalah
sebahagian daripada program Tanggungjawab Sosial Korporat (CSR) yayasan
tersebut.

Beliau berkata demikian ketika ditemui di Balai Bomba Petra Jaya, di sini
semalam.

Beliau berkata seterusnya ,Pekema akan mengunjungi kawasan-kawasan yang
mempunyai penduduk kurang berkemampuan dan terkesan dengan Perintah Kawalan
Pergerakan (PKP).

“Kita akan memberikan bantuan asas seperti keperluan beras ,tepung dan
sebagainya terutama kepada keluarga yang mempunyai masalah kesihatan dan
terbatas untuk keluar rumah,” jelasnya.

Beliau berkata walaupun tempoh PKP dilanjutkan sehingga 14 April 2020 akan
menjejaskkan pemain industri seperti syarikat automatif, Pekema dari segi
jualan dan stok, Pekema tetap akur akan perintah yang diumumkan oleh kerajaan.

“Ini adalah untuk kebaikan semua pihak dan kita harus memainkan
peranan kita dengan mematuhi perintah ini agar kita berjaya mengekang Covid-19
daripada menular,” katanya.

Turut ditemubual, Ketua Zon Kuching Jabatan Bomba dan Penyelamat Malaysia (JBPM) Sarawak, Henderi Ardimansyah, berkata semasa PKP, pergerakan anggota untuk
membeli makanan diluar turut terbatas dan mereka turut diarahkan untuk memasak
di balai.

“Namun, bekalan beras dan sayur tetap juga dibeli di pasar.

“Justeru, dengan bantuan ini akan membantu kami, petugas kecemasan dan
meringankan beban kami,” katanya.

Beliau menambah, semasa PKP ini, pihak bomba juga terus berkhidmat setiap
masa dan cuti-cuti anggota telah dibekukan kecuali cuti kuarantin ataupun cuti
bersebab munasabah yang telah dipertimbangkan oleh pengurusan tertinggi.

“Kami berharap tiada musibah seperti kebakaran dan kejadian yang
mengorbankan nyawa berlaku sepanjang tempoh PKP ini,” katanya.

See author's posts


RST juarai Futsal MZJ CUP

PASUKAN RST berjaya merangkul gelaran juara pada Pertandingan Futsal MZJ CUP by Cafe Inc bagi kategori lelaki yang telah berlangsung di King Sports Miri semalam.

Dalam perlawanan akhir itu, RST yang rata-rata membarisi pemain bintang itu membelasah Deli FC dengan jaringan 5-0.

Dengan kejuaraan itu, RST berjaya membawa pulang hadiah wang tunai sebanyak RM2,000, piala iringan dan medal, manakala pasukan Deli FC selaku naib juara pulang dengan hadiah wang tunai sebanyak RM1,200 beserta piala iringan dan medal.

BBNU berada di tempat ketiga sekali gus membawa hadiah wang tunai sebanyak RM800 berserta piala.

Sementara itu, bagi kategori wanita pula RBL berjaya meraih juara bagi merebut Hannah Futsal Challenge selepas menewaskan AQAZ, 2-1 melalui penentuan sepakan penalti setelah kedua-dua pasukan terikat 0-0 pada aksi perlawanan akhir.

Dengan kejuaraan itu, RBL berjaya membawa hadiah wang tunai sebanyak RM700, piala juara dan medal.

Manakala AQAZ yang berada di tempat kedua membawa hadiah wang tunai sebanyak RM500, piala serta medal, dan pasukan F10 yang berada ditempat ketiga membawa hadiah wang tunai sebanyak RM300.

Terdahulu, anugerah khas pemain terbaik bagi kategori lelaki dianugerahkan kepada pemain pasukan RST, Azlan Shah, penjaga gol terbaik, Willy (IMJ FT) dan anugerah pasukan terbaik kepada Deli FC.

Anugerah khas pemain terbaik bagi kategori wanita dianugerahkan kepada pemain pemainRBL, Nursalina, penjaga gol terbaik, Clarity Kemp (RBL) dan anugerah pasukan terbaik kategori wanita kepada pasukan GKLO.

Kejohanan yang dianjurkan oleh Restoran Cafe Inc itu telah disertai sebanyak 36 pasukan lelaki dan 10 pasukan wanita.

Dalam pada itu, wakil penganjur, Shah Izuandi Mahdi berkata, pertandingan yang diadakan itu adalah sebagai memperingati jasa Allahyarham Mohd Zaifulfadilah Junaidi iaitu bekas Presiden Bola sepak Bahagian Bintulu merangkap Pengurus Pasukan Futsall Sarawak United yang telah menghembuskan nafas terakhir pada 12 Disember 2020 lalu.

Beliau berkata, inisiatif meneruskan lagi usaha Allahyarham, Restoran Cafe Inc akan cuba untuk memajukan dan memeriahkan lagi sukan futsal di Sarawak, khususnya di Bahagian Miri dan Bintulu.

“Kami juga berharap selepas ini penganjuran yang akan kami adakan akan mendapat sambutan serta mendapat sokongan daripada semua bagi mengangkat bakat-bakat anak tempatan dan memartabatkan sukan futsal negeri Sarawak, amnya,” ujarnya.

Pada majlis, pihak Cafe Inc yang diwakili Shah Izuandi dan Nazrul Hassan wakil dari pemain-pemain futsal Bahagian Miri telah menyampaikan sumbangan hasil kutipan derma dan hasil jualan amal T-shirt ‘Bang Bro’ daripada  Moh Addin Production, Samarahan kepada anak-anak Allahyarham.

Kesemua hadiah kepada pemenang telah disampaikan oleh Shah Izuandi yang mewakili pemilk Cafe Inc, Hannah Qhairannna Puyang Hii, serta wakil penganjur bersama Mohd Amierul Kana.

Oleh ADI SAFARMAN

See author's posts


Gempa bumi 6.6 magnitud landa Filipina

MANILA: Sekurang-kurangnya seorang maut dalam gempa berkekuatan 6.6 pada skala Richter yang menggegarkan wilayah Masbate di Filipina pada Selasa pagi, lapor agensi berita Xinhua, memetik polis tempatan.

Dalam buletin yang dikemas kini, Institut Vulkanologi dan Seismologi Filipina (Phivolcs) menyatakan, gempa itu berlaku pada 8.03 pagi waktu tempatan, pada kedalaman 21 km, kira-kira tujuh km tenggara bandar Cataingan di wilayah Masbate.

Kolonel Polis Joriz Cantoria daripada polis wilayah Masbate menyatakan dalam laporan awal bahawa seorang pesara polis mati setelah ditimpa tembok yang runtuh di rumahnya.

Cantoria berkata gegaran turut merosakkan beberapa rumah, jalan dan bangunan, termasuk pelabuhan bandar tepi pantai dan pasar awam.“Masbate sedang melakukan operasi mencari dan menyelamat,” tambah Cantoria.

Phivolcs menyemak semula magnitud gempa Masbate kepada 6.6 daripada skala sebelumnya 6.5 pada pagi Selasa.

Institut itu menyatakan puluhan gempa susulan turut dicatatkan. Filipina sering mengalami aktiviti sesmik kerana lokasinya di sepanjang “Lingkaran Api” Pasifik.-Bernama

See author's posts


AKSEM guna dron pantau sempadan

PASIR MAS: Agensi Kawalan Sempadan Malaysia (AKSEM) akan menggunakan dron dalam penugasan Op Benteng bagi memantau keadaan di sempadan Malaysia-Thailand khususnya pergerakan masuk pendatang tanpa izin ke negara ini.

Timbalan Ketua Pengarah AKSEM Mohd Redzuan Mohd Zain berkata sebanyak 25 unit dron berteknologi tinggi akan digunakan di empat negeri yang bersempadan dengan Thailand iaitu Kelantan, Perlis, Kedah dan Perak.

“AKSEM memohon sebanyak 25 unit dron dan dijangka mula beroperasi pada 1 Julai depan. Dua unit dron ditubuhkan di setiap negeri serta ditugaskan di sempadan darat dan maritim negara.

“Ia membantu pihak kami dalam menangani masalah kemasukan pendatang tanpa izin ke negara ini,” katanya kepada pemberita selepas meninjau pengkalan haram di Rantau Panjang di sini, malam semalam.

Mohd Redzuan berkata, AKSEM turut memohon 25 unit kenderaan pacuan empat roda untuk kegunaan di sempadan negara kerana bentuk muka bumi yang mencabar dan memerlukan kenderaan lasak bagi membolehkan mereka beroperasi dengan baik.

“Contohnya dari Kelantan ke Perlis, jaraknya adalah sepanjang 662 kilometer dan terdapat 137 laluan tikus. Sempadan Malaysia-Thailand di Sungai Golok pula sepanjang 95 kilometer dan mempunyai paling banyak lorong tikus yang memerlukan pemantauan ketat.

“Bagaimanapun, sejak Op Benteng diperkenalkan ketika Perintah Kawalan Pergerakan (PKP) dilaksanakan, jumlah pergerakan rentas sempadan secara haram menurun dengan drastik,” katanya.

Dalam pada itu, Mohd Redzuan berkata pihaknya akan mengekang cubaan individu untuk memasuki negara ini secara haram terutama selepas sambutan Hari Raya Aidilfitri. – Bernama

See author's posts


Covid-19: Tiada kes positif

KUCHING: Sarawak tidak mencatatkan sebarang kes positif Covid-19 untuk empat hari berturut-turut menjadikan jumlah keseluruhan kes positif di negeri kekal 678 semalam.

Timbalan Ketua Menteri, Datuk Amar Douglas Uggah Embas berkata, semalam terdapat lapan kes baharu yang telah pulih dan dibenarkan discaj dari Hospital Umum Sarawak (HUS).

“Ini menjadikan jumlah keseluruhan kes postif Covid-19 yang telah pulih dan dibenarkan discaj setakat hari ini adalah seramai 607 orang atau 89.53 peratus.

“Manakala, seramai 52 orang masih menerima rawatan dalam wad isolasi hospital, dan jumlah kematian kekal 19 orang atau 2.80 peratus,” katanya.

Uggah yang juga Pengerusi Jawatankuasa Pengurusan Bencana Negeri Sarawak (JPBNS) berkata demikian dalam sidang media perkembangan Covid-19 Sarawak di Dewan Undangan Negeri (DUN) Lama, di sini, semalam.

Menurutnya, semalam juga terdapat emapt orang yang disyaki (PUI) baru dilaporkan dan tiga kes masih menunggu ujian makmal.

Mengenai kluster Covid-19 yang masih aktif, Uggah berkata setakat semalam terdapat 10 kluster di Sarawak yang masih aktif.

“Kluster Syarikat Kejuruteraaan kekal dengan lapan kes, Kluster Mambong kekal tujuh kes, Kluster Pusat Perubatan kekal tiga kes, Kluster Jupiter kekal tiga kes dan Kluster Pasar Stutong kekal tujuh kes.

“Sementara Kluster Jeti Kuching kekal dua kes, Kluster Sentosa kekal 31 kes, Kluster PUI Melbourne kekal dua kes, Kluster Syarikat Pembinaan Kuching kekal dua kes dan Kluster Pasar Satok kekal empat kes,” jelasnya.

Oleh Zarina Abdullah

See author's posts


Takut bumi ‘bergoncang’ lagi

MUSNAH… Pihak polis dan orang ramai cuba mencari mangsa di beberapa rumah yang musnah akibat gegaran 7.1magnitud yang telah ‘menggoncangkan’ Pulau Luzon di utara Filipina pagi semalam. • Foto AFP

VIGAN: Kebanyakan penduduk di Abra, Filipina terpaksa bermalam di luar rumah selepas gempa bumi kuat melanda pulau utara Luzon, yang turut mengorbankan empat orang manakala lebih 130 cedera.

Beberapa orang di kawasan itu meluahkan mereka terlalu takut untuk pulang ke rumah, sebaliknya hanya berkhemah bersama keluarga di kaki lima dan di taman bagi memastikan keselamatan terjamin.

Gempa bumi berukuran 7.1 magnitud itu telah  ‘menggoncangkan’ pulau Luzon di utara Filipina pagi semalam dan merosakkan rumah serta bangunan termasuk struktur warisan dan gereja berusia berabad lamanya.

Ahli seismologi merekodkan, hampir 800 gegaran susulan.

Seorang penduduk di bandar Bangued di Abra, Erlinda Bisares, yang berada hanya 11 kilometer dari pusat gempa berkata, dia dan keluarganya tidak mahu mengambil risiko untuk pulang ke rumah.

“Kami sangat takut, kami tidak kisah mengenai barangan kami dan hanya bergegas keluar. Hidup lebih penting,” katanya kepada CNN Filipina, sambil mengimbas kembali bagaimana gempa bumi itu menggegarkan rumah dan perabotnya.

Jurucakap agensi bencana negara, Mark Timbal memberitahu pemberita jumlah kematian akibat gempa itu sudah disemak beberapa kali dan jumlah yang cedera meningkat kepada lebih 130 orang.

Filipina terdedah kepada bencana alam kerana terletak dalam kawasan ‘Ring of Fire’ Pasifik yang aktif secara seismik, gunung berapi dan garis sesar yang melengkung mengelilingi pinggir Lautan Pasifik.

Gempa bumi kerap berlaku dan terdapat purata 20 taufan setiap tahun dengan sesetengahnya mencetuskan tanah runtuh yang boleh mengakibatkan maut.

Setiausaha Kerja Raya, Manuel Bonoan, berkata kepada radio DZBB, operasi pembersihan sedang dijalankan dan agensinya juga mula mengalihkan serpihan dari jalan utama di Abra dan di daerah lain yang terjejas akibat gelongsor batu yang dicetuskan oleh gempa bumi.

Pentadbir Pejabat Pertahanan Awam, Ricardo Jalad, pula berkata kepada stesen radio DZRH, beberapa bahagian Abra masih terputus bekalan elektrik dan air serta mengalami gangguan komunikasi. – AFP

See author's posts


Tindakan berani guru lindungi kanak-kanak wajar dihargai

SARIKEI: Tindakan seorang guru wanita di salah sebuah taman bimbingan kanak-kanak (Tabika) di Kampung Rajang, Tanjung Manis melindungi kanak-kanak daripada serangan seorang remaja lelaki yang memecah masuk ke tabika tersebut baru-baru ini merupakan satu tindakan yang berani.

Menteri Pembangunan Wanita, Kanak-Kanak dan Kesejahteraan Komuniti, Dato Sri Fatimah Abdullah berkata, keselamatan merupakan perkara utama yang dititikberatkan di peringkat prasekolah.

Katanya, tindakan seorang guru wanita di salah sebuah taman bimbingan kanak-kanak (Tabika) di Kampung Rajang, Tanjung Manis melindungi kanak-kanak dari seorang remaja lelaki yang memecah masuk ke tabika tersebut baru-baru ini merupakan satu tindakan yang berani.

“Kita memuji dan berterima kasih kepada guru wanita ini yang sanggup mengadai nyawa sendiri demi pelajarnya daripada ancaman luar yang tidak diduga.

“Oleh demikian kita akan berusaha untuk memberikan penghargaan sewajarnya kepada guru ini di atas pengorbanannya itu,” katanya ketika ditemu bual para pemberita di Hospital Sarikei, hari ini.

Ujarnya lagi, kes itu berlaku diluar jangkaan dan remaja lelaki yang masuk menceroboh ke tabika tersebut disyaki dibawah pengaruh dadah.

“Kes ini melibatkan penyalahgunaan dadah dan kesannya boleh menimbulkan kegusaran dan juga boleh mengganggu gugat keselamatan.

“Namun saya boleh memberi jaminan, bahawa diperingkat prasekolah, isu keselamatan adalah nombor satu bagi kami,” katanya.

Oleh EARL ANEK

See author's posts


Bank Rakyat serah zakat perniagaan

KUCHING: Yang di-Pertua Negeri, Tun Pehin Sri Abdul Taib Mahmud menerima zakat perniagaan sebanyak RM1.53 juta dan RM100,000 daripada Bank Rakyat kepada Tabung Baitulmal Sarawak bagi tahun kewangan berakhir 2019, semalam.

Penyerahan zakat perniagaan tersebut disampaikan oleh Menteri Pembangunan Usahawan dan Koperasi (MEDAC), Dato’ Sri Dr. Wan Junaidi Tuanku Jaafar mewakili Bank Rakyat dan anak syarikatnya, Rakyat Management Services Sdn. Bhd.

Penyerahan zakat perniagaan itu turut disaksikan Ketua Setiausaha MEDAC yang juga Ahli Lembaga Pengarah Bank Rakyat, Dato’ Sri Mohammad Mentek serta Ketua Pegawai Eksekutif Bank Rakyat, Dato’ Rosman Mohamed.

Dalam satu kenyataan semalam, Wan Junaidi berharap agar penyerahan zakat itu dapat membantu golongan asnaf dan fakir miskin mengekalkan kelangsungan bekalan makanan mereka sepanjang Perintah Kawalan Pergerakan Pemulihan yang dilaksanakan susulan penularan wabak Covid-19.

Beliau turut menyeru agar institusi dan komuniti Islam terus melunaskan pembayaran zakat bagi membantu golongan yang terjejas terutamanya asnaf dan fakir miskin yang bergantung kepada bantuan semasa tempoh yang sukar.

“Semoga dengan kesempurnaan salah satu rukun Islam ini juga, perniagaan yang diusahakan Bank Rakyat bersama anak syarikatnya bertambah maju dan berkembang bagi membangunkan sistem perbankan Islam yang komprehensif yang bakal menyumbang kepada proses pertumbuhan dan pembangunan komuniti, negara dan global,” tambah beliau.

Sementara itu menurut Rosman, agihan zakat perniagaan itu adalah sebahagian daripada jumlah keseluruhan zakat sebanyak RM32.99 juta yang diluluskan oleh Bank Rakyat kepada seluruh negeri di Malaysia pada tahun kewangan berakhir 2019.

Saban tahun, katanya, Bank Rakyat melunaskan kewajipan tuntutan salah satu rukun Islam itu serta kewajipan sosial korporatnya dengan memperuntukkan zakat dan hibah menjangkau RM30 juta untuk disalurkan kepada Majlis Agama Islam Negeri di seluruh negara.

“Sejak tahun 2010, Bank Rakyat telah mengagihkan keseluruhan zakat sebanyak RM39.1 juta kepada negeri Sarawak,” katanya dalam satu kenyataan semalam.

Rosman menambah agihan zakat itu selaras dengan pelan lima tahun Bank Rakyat 2025 (BR25) yang memfokuskan Wawasan Kemakmuran Bersama dengan berkhidmat kepada komuniti dan masyarakat yang ditunjangi dengan nilai keislaman dan prinsip kelestarian.

Katanya, Bank Rakyat sentiasa berusaha untuk memenuhi tuntutan mandat penubuhan Bank dalam menyediakan peluang kepada masyarakat termasuk golongan asnaf dalam membentuk kehidupan masyarakat yang makmur dan berkembang melalui penyediaan kemudahan alat kewangan sosial Islam (Islamic social tools) seperti wakaf, zakat dan hibah bagi memenuhi keperluan asas golongan yang memerlukan termasuklah makanan dan tempat tinggal.

Oleh Diyana Samsuddin

See author's posts


David Silva sertai Real Sociedad

PEMAIN tengah antarabangsa Sepanyol, David Silva telah bersetuju dengan kontrak dua tahun bersama Real Sociedad berikutan perpindahannya dari Manchester City, umum kelab La Liga Sepanyol itu semalam.

Silva, 34, menghabiskan satu dekad bersama City dan membuat penampilan terakhir sebagai pemain gantian ketika tewas 3-1 Ahad lepas kepada Lyon dalam perlawanan suku akhir Liga Juara-Juara UEFA. Dia di jangka menyertai rakan sepasukan Sociedad barunya dalam beberapa hari akan datang untuk latihan pramusim.

Kempen La Liga 2020/21 dijadualkan bermula pada 12 September. Sociedad menduduki tempat keenam musim lalu untuk layak ke Liga Europa.

Silva memenangi 11 piala domestik semasa berada di Manchester dan secara meluas di anggap sebagai salah seorang pemain import terbaik Liga Perdana Inggeris.

City berkata sebuah patung akan didirikan tahun depan untuk menghormatinya, sementara sebuah padang di tempat latihan kelab juga akan dinamai atas namanya.

Silva merupakan penjaring gol keempat tertinggi dalam sejarah Sepanyol dan keenam untuk penampilan sepanjang masa, dan merupakan sebahagian daripada pasukan yang memenangi Piala Dunia 2010 dan dua Kejuaraan Eropah, pada tahun 2008 dan 2012. – AFP

See author's posts


Unjuran keperluan pegawai perubatan tetap dikemuka

KUALA LUMPUR: Kementerian Kesihatan (KKM) kini dalam proses menyediakan unjuran berkenaan jumlah pegawai perubatan yang perlu dilantik secara tetap.

Menteri Kesihatan Khairy Jamaluddin berkata, unjuran itu akan dikemukakan kepada Jabatan Perkhidmatan Awam (JPA) dan Kementerian Kewangan untuk meneliti pelantikan jawatan tersebut mengikut keperluan pada masa depan.

“Saya tak pasti kalau kita dapat serap semua (secara tetap) yang ada di bawah kontrak, tetapi kita mula dengan unjuran keperluan dahulu…saya pasti dengan unjuran itu, kita akan usahakan supaya dapat kita serap untuk dimasukkan dalam perkhidmatan tetap,” katanya.

Beliau menjawab soalan tambahan Datuk Seri Azizah Mohd Dun (Bersatu-Beaufort) yang ingin tahu implikasi kewangan sekiranya kerajaan melantik kesemua doktor kontrak ketika ini secara tetap, pada sesi Waktu Pertanyaan-Pertanyaan Menteri di Dewan Rakyat semalam.

Khairy berkata, sejak akhir 2016 lebih 24,000 pegawai perubatan latihan siswazah dilantik secara kontrak, namun hanya sekitar 1,000 orang ditawarkan perkhidmatan tetap dan ia adalah masalah legasi lama yang perlu diatasi segera.

Dalam pada itu, menerusi pembentangan Bajet 2022, Khairy berkata kerajaan telah bersetuju menyambung pelantikan secara kontrak 10,583 pegawai perubatan, pergigian dan farmasi dengan peruntukan RM336.35 juta.

Beliau berkata daripada jumlah itu, 4,186 pegawai telah dinilai dan boleh diperakukan kepada JPA untuk lantikan tetap.

Katanya, sejumlah RM377,485,089 diperlukan untuk tahun depan melibatkan permohonan 4,186 perjawatan lantikan tetap meliputi 3,586 pegawai perubatan, 300 pegawai pergigian dan 300 pegawai farmasi.

Selain itu, Khairy berkata kerajaan turut menyediakan RM100 juta untuk dimanfaatkan sejumlah 3,000 pegawai kontrak perubatan dan pergigian bagi penajaan program kepakaran.

Katanya, sebuah Jawatankuasa Khas juga telah ditubuh bagi mendapatkan penyelesaian jangka masa panjang terhadap isu lantikan kontrak dengan penelitian diadakan termasuk keperluan pindaan beberapa akta seperti Akta Perubatan dan Akta Pergigian.

Pada masa sama, KKM dan JPA juga masih meneruskan perbincangan bagi membuat pindaan kepada Akta Pencen bagi melihat kesesuaian penawaran lantikan secara tetap dan lebih lestari kepada pegawai perubatan, pergigian dan farmasi menerusi skim Kumpulan Wang Simpanan Pekerja.

Khairy berkata demikian bagi menjawab soalan asal Datuk Seri Anwar Ibrahim (PH-Port Dickson) mengenai langkah kerajaan dalam menghadapi gelombang kedua hartal doktor kontrak, halangan dalam pengambilan jawatan tetap serta implikasi tambahan kewangan KKM jika kerajaan menyetujui pengambilan mereka. – Bernama

See author's posts


KPDNHEP beri jaminan

TINJAUAN… Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid (kanan) membuat tinjauan harga barang selepas Perasmian Bazar Ramadan 2022 di Lulu Hypermarket Pusat Beli-Belah Setia City, semalam. • Foto BERNAMA

SHAH ALAM: Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan bekalan bahan mentah khususnya beras, gandum minyak dan telur ayam mencukupi menjelang Ramadan serta sambutan Aidilfitri Mei ini.

Timbalan Menterinya Datuk Rosol Wahid berkata susulan itu pihaknya akan terus mengadakan libat urus dengan Kementerian Pertanian dan Industri Makanan (MAFI) dalam memastikan bekalan bahan-bahan mentah mencukupi.

“Bagi bekalan bahan mentah, kita mengadakan libat urus dengan MAFI, terutama berkaitan bekalan makanan utama antaranya beras, gandum minyak dan telur ayam. Insya-Allah rakyat tidak perlu bimbang, ia mencukupi menjelang puasa dan hari raya,” katanya kepada pemberita pada Majlis Perasmian Bazar Ramadan 2022 @Lulu Hypermarket di sini, semalam.

Mengulas berhubung kenaikan makanan berasaskan ayam menjelang Ramadan ini, beliau mengaku bahawa ia berlaku susulan kenaikan makanan ternakan serta baja yang berpunca daripada Covid-19, banjir, kadar pertukaran mata wang serta peperangan.

“Perkara itu sedikit sebanyak menjejaskan (makanan berasaskan ayam) tapi pihak kita akan berterusan memantau harga dan juga keberadaan barang dalam pasaran,” katanya.

Terdahulu Rosol berkata Bazar Ramadan 2022 @ Lulu Hypermarket yang bermula hari ini sehingga 4 Mei depan yang dianjurkan Lulu Group Retail Sdn Bhd adalah bertujuan memberi pilihan barangan dengan potongan harga yang murah sehingga 50 peratus kepada rakyat khususnya ketika menjelang Ramadan dan Aidilfitri dan mengharapkan langkah itu turut diikuti oleh pasaraya lain. – Bernama

See author's posts


Lawatan tapak SDCC Pusat Komuniti Kampung Sejingkat

KUCHING: Lawatan tapak telah diadakan di Perpustakaan Pusat Komuniti Kampung Sejingkat, Kuching untuk Projek Sarawak Digital Communication Centre (SDCC) bersama Dr. Hazland Abang Hipni, Dewan Undangan Negeri Sarawak Demak Laut, Datu Dr. Sabariah Putit, Timbalan Setiausaha Kerajaan Negeri, Transformasi Prestasi dan Penyampaian Perkhidmatan, Dr. Rashidah Bolhassan, Ketua Pegawai Eksekutif, Pustaka Negeri Sarawak dan Prof Dr. Ir Al-Khalid Othman, Timbalan Ketua Saintis & Timbalan Ketua Penasihat, Lembaga Multimedia Sarawak (SMA).

Untuk makluman, Pustaka Negeri Sarawak telah dipertanggungjawabkan untuk menjadi koordinator kepada 42 perpustakaan di bawah Projek Sarawak Digital Communication Centre (DCC) dan antara 20 perpustakaan tersebut akan disempurnakan oleh Ketua Menteri Sarawak semasa International Digital Economy Conference Sarawak (IDECS) yang akan diadakan pada 7 Oktober 2020 kelak.

Sehubungan itu, Turut hadir bersama adalah Timbalan Ketua Pegawai Eksekutif dan Ketua-Ketua Sektor, Pustaka Negeri Sarawak, pegawai daripada Sarawak Centre of Performance Excellence (SCOPE), Sarawak Digital Economy Corporation (SDEC) dan komuniti Kampung Sejingkat.

Semoga dengan adanya projek ini mampu meningkatkan lagi pengetahuan digital dikalangan komuniti setempat.

See author's posts


“Saya tidak pernah khianati perjuangan rakyat sabah”

KOTA KINABALU: Presiden Parti Solidariti Tanah Airku (STAR) Sabah Datuk Dr Jeffrey Kitingan menegaskan beliau tidak pernah mengkhianati perjuangan rakyat Sabah walaupun partinya telah memberikan sokongan terhadap penubuhan Perikatan Nasional (PN) melalui kerjasama gabungan parti-parti politik.

Timbalan Menteri Pelancongan, Seni dan Budaya itu berkata, perjuangan untuk mengembalikan hak-hak Sabah dan Sarawak seperti yang termaktub dalam Perlembagaan Persekutuan sentiasa diperjuangkan tidak kira di mana beliau berada.

“Tuduhan (oleh pihak tertentu) saya mengkhianati perjuangan rakyat Sabah tidak betul. Perjuangan itu (kembalikan hak-hak Sabah) saya angkat dan bawa di mana-mana saya pergi. Oleh sebab itu sebagai bukti bila kami menubuhkan kerajaan PN …PN telah bersetuju untuk menubuhkan satu kementerian baharu iaitu Kementerian Hal Ehwal Sabah dan Sarawak.

“Kementerian baharu itu kami fikir lebih sesuai untuk memastikan hak-hak Sabah dan Sarawak dapat dilaksanakan daripada kabinet komiti …sebab kabinet komiti hanya melakukan perbincangan dan tiada kesudahannya,” katanya.

Beliau berkata demikian kepada pemberita selepas melakukan lawatan kerja di Pejabat Kementerian Pelancongan, Seni  dan Budaya Sabah, di sini semalam.

Mengulas lanjut Jeffrey berkata, penubuhan Kementerian Hal Ehwal Sabah dan Sarawak akan memastikan pelaksanaan hak Sabah dan Sarawak dalam Perlembagaan Persekutuan dapat dilaksanakan secepat mungkin.

“Saya juga telah mencadangkan agar isu-isu Sabah dan Sarawak dimasukkan dalam piagam PN dan ia telah dipersetujui …oleh itu jangan risau, saya sentiasa dengan perjuangan saya untuk Sabah dan Sarawak. Sebagai pemimpin itulah yang perlu kita lakukan,” tegasnya.

Sementara itu, mengulas mengenai lawatan kerjanya, Jeffrey berkata ia bertujuan untuk mendengar  taklimat mengenai kementerian itu di Sabah  agar perancangan di peringkat pusat dan negeri dapat diselaraskan khususnya mengenai industri pelancongan di negeri ini.

“Sektor pelancongan pada masa kini terjejas teruk akibat Covid-19 … bukan sahaja di Sabah tetapi di seluruh Malaysia dan kita tidak dapat jangkakan bila masalah ini akan pulih. Oleh itu kita perlu fikirkan beberapa cara agar industri pelancongan di negeri ini tidak ‘mati’.

“Oleh itu sepanjang Perintah Kawalan Pergerakan Bersyarat (PKPB) ini kita mungkin boleh membuka beberapa industri pelancongan mengikut prosedur operasi standard (SOP) Kementerian Kesihatan Malaysia.

Contohnya ‘jungle trekking’ dan banyak lagi aktiviti lain yang boleh dilaksanakan,” katanya. – BERNAMA

See author's posts


Tsunoda sedia gegar F1

YUKI Tsunoda menegaskan tidak gentar muncul pemandu termuda beraksi di saingan Formula Satu (F1) tahun ini selain mengakui tidak takut untuk melakukan kesilapan pada musim pertamanya.

Selepas mempamer aksi cemerlang di Formula Dua (F2), pemandu Jepun itu akan beraksi di pentas F1 bersama AlphaTauri menggantikan Daniil Kvyat sekali gus bergandingan bersama Pierre Gasly.

Pada usia hanya 20 tahun, Tsunoda muncul pemandu paling kurang berpengalaman dan termuda di saingan F1 selepas hanya melalui tempoh singkat tiga tahun dari Formula Empat (F4) ke pentas F1.

Ditanya adakah dia berasa sebarang tekanan menjadi pemandu paling muda, Tsunoda berkata: “Tidak juga.”

“Ini adalah musim pertama saya dan saya akan bekerja keras daripada awal lagi untuk menyesuaikan diri dengan jentera semampu yang boleh.

“Tapi saya tak takut untuk melakukan kesilapan. Saya percaya dapat mempelajari sesuatu daripada kesilapan yang dilakukan seperti yang dibuktikan tahun lalu di F2.

“Saya sangat gembira kerana mendapat sokongan daripada penyokong Jepun.

“Saya juga berbangga kerana menjadi seorang lagi pemandu F1 dari Jepun selepas Kamui Kobayashi pada 2014.

“Sebenarnya tidak banyak berbeza tekanan yang akan saya lalui berbanding tahun lalu.

“Saya berjaya meningkatkan prestasi daripada pelbagai aspek pada tahun lalu.” – AFP

See author's posts


Angka korban Taufan Rai meningkat

MANILA: Angka korban di Filipina angkara Taufan Rai meningkat kepada 208 mangsa setelah ribut ganas itu menyebabkan kerosakan di wilayah tengah dan selatan negara itu pada lewat minggu lalu, menurut jurucakap polis negara semalam.Seramai 52 orang masih dilaporkan hilang, menurut data polis, sedang usaha menyelamat diteruskan selepas salah satu daripada taufan paling dahsyat melanda negara Asia Tenggara itu.Para pegawai polis turut dikerahkan untuk membantu operasi menyelamat dan bagi menjaga ketenteraman di kawasan yang terjejas teruk oleh bencana alam itu, kata jurucakap polis negara Roderick Alba.Jumlah kematian yang dikongsi oleh pihak polis adalah jauh lebih tinggi berbanding 58 korban jiwa yang dilaporkan oleh agensi bencana negara setakat ini. Agensi itu menyatakan bahawa ia masih mengesahkan laporan daripada wilayah-wilayah yang terjejas.Lebih separuh kematian yang dilaporkan oleh pihak polis melibatkan korban jiwa di wilayah tengah Visayas, di mana terletaknya Bohol yang merupakan salah satu daripada destinasi pelancongan yang popular di negara itu.-AFP

PIC CAP Angka korban di Filipina angkara Taufan Rai meningkat kepada 208 mangsa setelah ribut ganas itu menyebabkan kerosakan di wilayah tengah dan selatan negara itu pada lewat minggu lalu, menurut jurucakap polis negara semalam. –AFP

See author's posts


‘Prihatin Rakyat’ prinsip panduan bela rakyat

KUALA LUMPUR: Kerajaan Perikatan Nasional akan menjadikan ‘Prihatin Rakyat’ sebagai prinsip panduan utama dalam membela nasib dan mengutamakan kebajikan rakyat, kata Perdana Menteri Tan Sri Muhyiddin Yassin.

Beliau berkata prinsip ini telah pun diterjemahkan dalam pakej-pakej rangsangan ekonomi yang diumumkan kerajaan sebelum ini.

“Insya-Allah, prinsip Prihatin Rakyat juga akan diterjemahkan dalam Belanjawan 2021 dan apa jua dasar, inisiatif dan pakej rangsangan ekonomi pada masa hadapan. Walaupun kerajaan berada dalam situasi yang sukar, kebajikan rakyat tidak akan diabaikan,” katanya.

Muhyiddin berkata demikian dalam perutusan khas Hari Kebangsaan ke-63 yang disiarkan di semua stesen televisten tempatan iaitu RTM, Bernama TV, TV3 dan Astro Awani malam semalam.

Perdana Menteri menjelaskan, sebuah kerajaan yang baik mestilah sentiasa prihatin kepada rakyat termasuklah ketika berdepan dengan wabak Covid-19 dengan menyediakan pelbagai bentuk bantuan untuk dimanfaatkan.

“Kita sediakan Bantuan Prihatin Nasional, morotarium bayaran pinjaman bank, bantuan kemudahan khas untuk perusahaan kecil dan sederhana, subsidi upah dan lain-lain bentuk bantuan berjumlah RM260 bilion keseluruhannya untuk meringankan beban yang ditanggung oleh rakyat.

“Di samping itu, untuk membantu memulihkan ekonomi, kerajaan melaksanakan Pelan Jana Semula Ekonomi Negara atau PENJANA yang berjumlah RM35 bilion,” jelasnya.

Perdana Menteri berkata langkah itu telah membuahkan hasil hari ini apabila sektor-sektor ekonomi negara telah mula rancak dengan lebih 15 juta pekerja telah kembali bekerja selain kadar pengangguran mengalami trend pengurangan daripada 5.3 peratus pada bulan Mei 2020 kepada 4.9 peratus pada bulan Jun.

“Saya sedar banyak sektor ekonomi yang terjejas teruk akibat pandemik Covid-19 dan akan mengambil sedikit masa untuk pulih sepenuhnya. Tetapi saya yakin, sekiranya trend pemulihan ekonomi berterusan ekonomi negara kita akan pulih lebih cepat,” katanya.

Perdana Menteri berkata beliau sedar tidak semua rakyat di negara ini bernasib baik, dengan ada yang terpaksa melakukan dua tiga pekerjaan untuk menyara kehidupan keluarga, selain ramai yang tidak mempunyai simpanan yang mencukupi untuk meneruskan kehidupan sekiranya terputus mata pencarian.

“Saya sedar tentang perkara ini. Kerana itu, ketika wabak Covid-19 mula melanda negara dan sektor-sektor ekonomi ditutup, perkara pertama yang dilakukan oleh kerajaan ialah menyediakan pelbagai bentuk bantuan kepada rakyat. Alhamdulillah, pelbagai bantuan yang disediakan sedikit sebanyak dapat meringankan beban rakyat di waktu susah,” katanya.

Menurut Muhyiddin, pandemik Covid-19 itu memberikan satu pengajaran yang amat bermakna kepada semua hingga berjaya menangani krisis berkenaan, kerana dasar prihatin yang ditetapkan dan diamalkan, seperti petugas barisan hadapan dan sukarelawan, selain rakyat sendiri dalam mematuhi prosedur operasi standard (SOP) yang ditetapkan.

Justeru, bersesuaian dengan tema Hari Kebangsaan pada tahun ini iaitu Malaysia Prihatin, Muhyiddin menyeru agar semua rakyat menghayati semangat kemerdekaan dengan sentiasa menanam sikap prihatin yang mendalam terhadap satu sama lain.

“Prihatinlah terhadap keluarga kita, sahabat kita, jiran kita, pekerja kita dan semua insan yang berada di sekeliling kita. Prihatin jugalah kepada tanah air kita. Jagalah kemerdekaannya, pertahankanlah kedaulatannya, peliharalah keamanannya.

“Insya-Allah, tanah air kita yang tercinta ini akan kekal merdeka, bebas dan berdaulat selama-lamanya,” katanya sambil mengucapkan selamat menyambut Hari Kebangsaan Ke-63 disertai laungan  “Merdeka! Merdeka! Merdeka!”.

Stadium Merdeka di sini menjadi lokasi bagi Perdana Menteri menyampaikan perutusan khas beliau sempena Hari Kebangsaan tahun ini.

“Saya berdiri di sini pada hari ini di suatu tempat yang amat bersejarah. Di sinilah 63 tahun yang lepas, Almarhum Tunku Abdul Rahman, Perdana Menteri Malaysia yang pertama, mengisytiharkan pemasyhuran kemerdekaan Tanah Melayu,” kata Muhyiddin.– BERNAMA

See author's posts


‘Kekal duduk di rumah’

ADENG IDRUS

LAWAS: “Jangan pilih penjara, pilihlah untuk duduk
di rumah mematuhi arahan PKP agar kita tidak hilang segalanya,”.

Inilah saranan Menteri Muda Pertanian Tanah Adat dan
Pembangunan Wilayah Datuk Dr Abdul Rahman Ismail sewaktu mempengerusikan
mesyuarat jawatan kuasa pengurusan bencana Daerah Lawas di Pejabat Daerah Lawas
semalam.

Beliau yang juga ADUN Bukit Kota menjelaskan, penjawat
awam yang melanggar arahan PKP bakal berdepan masalah hilang kelayakan mendapat
wang pencen dan mungkin berdepan hukuman penjara atau denda.

Selain itu, beliau bersyukur kerana Daerah Lawas telah
diwartakan sebagai kawasan hijau bersama Daerah Mukah.

Justeru beliau berharap dalam masa terdekat, Daerah
Limbang juga akan diisytiharkan sebagai
kawasan hijau sebaik bebas daripada sebarang kes positif Covid-19 bagi tempoh
28 hari.

Namun beliau memberi amaran, pertukaran taraf hijau bukan
alasan untuk rakyat merasa selesa.

Sebaliknya beliau mahu agar semua pintu masuk ke dua
daerah yang terdedah dengan pergerakan antara negara dan negeri itu terus
memperketatkan kawalan di sempadan Daerah Limbang dan Lawas.

Menyentuh lanjut, Dr Abdul Rahman menyeru semua pihak
untuk terus bekerjasama khususnya rakyat dalam memastikan rangkaian Covid-19
ini terus diputuskan.

Covid-19 merupakan suatu wabak baru yang boleh berulang
menjangkiti pesakit Covid-19 itu sendiri yang mana berbeza dengan wabak lain dimana
ketahanan antibodi badan mampu melawan balik.

Pada masa yang sama, Dr Abdul Rahman juga memberitahu
bahawa, walaupun arahan PKP berakhir tetapi kelaziman baru akan berlaku dan
rakyat akan lebih berhati-hati dalam menjaga kesihatan diri dan keluarga.

Justeru, landskap kelaziman baru akan mula mempengaruhi
kehidupan manusia di muka bumi.

Hadir sama ialah Residen Bahagian Limbang Ir Ahmad Denney
Ahmad Fauzi, Pegawai Daerah Lawas Ladin Atok dan ketua-ketua jabatan kerajaan
daripada agensi barisan hadapan Covid-19 di Daerah Lawas.

Dr Abdul Rahman turut mengagihkan sumbangan penutup
hidung dan mulut untuk penduduk Daerah Lawas yang akan diuruskan oleh Ketua
Masyarakat dan Ketua Kaum masing-masing.

Sejumlah 75 ribu diagihkan untuk penduduk di Bahagian
Limbang.

See author's posts


Pasukan petugas diwujud bantu usahawan wanita, belia

KUCHING: Pasukan petugas Pendaftaran Lesen dan Permit Perniagaan telah dibentuk untuk membantu lebih banyak usahawan wanita dan belia yang belum mendaftar, mendaftarkan perniagaan mereka, kata Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak, Dato Sri Fatimah Abdullah.

Menurutnya ramai usahawan wanita dan belia yang terlibat dalam perusahaan kecil dan sederhana (PKS), perniagaan mikro, dari rumah termasuk perniagaan dalam talian yang belum mendaftarkan perniagaan.

Justeru pasukan petugas akan berinteraksi dengan usahawan yang tidak berlesen pada Julai, bermula di Kuching terlebih dahulu, katanya pada sidang media mengenai Pasukan petugas bagi Pendaftaran Lesen dan Permit Perniagaan di Wisma Wanita di sini semalam.

“Mereka yang tidak mendaftarkan perniagaan dan tidak mempunyai lesen perniagaan menjadikan mereka banyak yang tidak dapat memohon bantuan perniagaan yang diberikan oleh kerajaan persekutuan dan negeri seperti Bantuan Prihatin Nasional (BPN) dan Bantuan Khas Sarawakku Sayang (BKSS) semasa pandemik Covid-19,” katanya.

Berdasarkan tinjauan Jabatan Pembangunan Wanita dan Keluarga Sarawak (JWKS), Fatimah mendedahkan ramai usahawan tidak berpeluang memohon bantuan kewangan tersebut.

Memetik contoh pada 11 Jun lalu, Fatimah berkata sebanyak 903 permohonan BKSS dari Dalat telah diterima, namun hanya 88 permohonan atau 9.7 peratus diluluskan.

“Bagi daerah Subis, daripada 829 pengusaha yang tidak memiliki lesen perniagaan, 552 atau 67 peratus daripadanya adalah pengusaha wanita,” katanya yang juga Ahli Dewan Undangan Negeri Dalat.

Berikutan itu, Fatimah bertegas pasukan petugas untuk perkara tersebut harus ditubuhkan segera agar mereka yang belum berdaftar dapat dibantu melalui platform betul.

Fatimah akui lagi isu tidak mendaftar lesen perniagaan bukanlah masalah baharu di kalangan usahawan wanita tempatan PKS di negeri ini.

“Isu ini menjadi masalah berikutan ada di kalangan usahawan beranggapan tidak menyedari keperluan dan kepentingan mendaftarkan perniagaan mereka atau memiliki lesen perniagaan serta tidak mengetahui syarat dan prosedur pendaftaran perniagaan terutama di kalangan penjaja dan peniaga di kawasan luar bandar,” jelasnya.

Selain itu Fatimah memberitahu alasan lain mereka masih selesa menjalankan perniagaan kecil, perniagaan sambilan dan perniagaan dalam talian serta tidak mempunyai modal untuk mendaftarkan perniagaan, tidak mempunyai premis tetap dan tidak mahu membayar cukai perniagaan dengan Lembaga Hasil Dalam Negeri (LHDN).

Persepsi serong mengenai perniagaan dalam talian tidak perlu didaftarkan kata Fatimah adalah salah kerana usahawan terbabit perlu memandang ke arah sisi positif ia adalah keperluan kini.

Jelas Fatimah, pasukan petugas akan dianggotai berbagai agensi termasuk JWKS, Kementerian Perdagangan Antarabangsa dan Industri, Terminal Perindustrian dan Pembangunan Usahawan Sarawak (Mintred), Lembaga Multimedia Sarawak (SMA), Kementerian Kerajaan Tempatan dan Perumahan, Perbadanan Pembangunan Ekonomi Sarawak (SEDC) , LHDN, Pusat Kecemerlangan Teknikal Sarawak (Centex), Dewan Bandar Utara Kuching (DBKU), pihak berkuasa tempatan dan pegawai daerah.

Oleh Diyana Samsuddin

See author's posts


Jaku lungau ngenakutka ikan

LALAK ENGGAU AGUT

Nyadi nitih ensera orang tuai dulu kelia, bisi siku lelaki penama Lalak lalu siku agi penama Agut. Seduai tu diau serumah ba rumah panjai sida di Munggu Sibau dalam menua Sambas.

Hari siti, lebuh Lalak deka makai, dia iya nemu nadai lauk, nadai engkayu.

“Enggai nyadi nadai utai ka lauk tu, ni tan perut engkerau lapar, manah agi aku nurun ngiga engkayu,” ku ati iya.

Lalu jengkau iya sangkuh, sereta disan lalu ngumbai ukui. Seduai pan berengkah  nurun ngasu ke kampung. Datai ba kampung din, apin lama lalu betemu enggau jelu kijang. Ditumbuk iya kijang nya lalu ulih; atau jelu nya ambi iya, tang isi ditinggal dalam babas.

Bejalai baru ari nya lalu betemu enggau babi. Ditumbuk iya babi, lalu ulih; atau babi diambi iya tang isi tinggal iya dia.

Angkat iya ari nya lalu betemu enggau rusa. Embal iya rusa ngena sangkuh tajam iya, lalu tegali mati dia. Nyadi ditisil iya atau rusa, tang isi ditinggalka iya dalam babas.

Nyadi semua atau jelu nya tadi lalu dibai iya pulai kerumah. Datai iya di rumah, Agut lalu nanya.

“Dini alai nuan bulih atau jelu nya punggal?  Nyamai amat utai nya dempa,” ku Agut .

“Eh..meda nadai lauk, tadi aku lalu nurun ngasu, lalu bulih atau jelu nya ba babas dia,” ku saut Lalak.

BEGUAI NURUN NGASU

Ninga jaku Lalak tak mudah bendar munyi bulih jelu, Agut lalu beguai madah diri deka nurun ngasu. Jengkau iya sangkuh lalu kumbai iya ukui sereta lalu nurun ngasu ngiga jelu.

Nurun iya ngagai kampung, bejalai-jalai lalu besatup enggau kijang. Dibedal iya enggau sangkuh meh kijang nya tadi lalu ulih, sereta lalu ditisil iya atau. Udah nya mansa ga rusa, lalu ditumbuk mega. Babi pan bisi ga enggau iya betemu lalu ulih bunuh iya magang-magang. Semua atau jelu nya lalu tisil iya ari jelu nya sereta dibai pulai, ninggalka bangkai sida dalam babas.

Nyadi angkat deh Agut tu ari nya dia iya besatup enggau makup tauka jugam. Benung iya deka nikau sangkuh nuju makup, tak angkat meh jelu nya lalu merap iya. Dia seduai lalu berekak sehari-hari nya. Ama Agut ari atas, ama ga iya ari baruh.

Bakanya meh seduai enda ngetu berekak, alai datai maya hari nyau kira muchuk raras mata panas lemai, nya baru Sumang luput.

Meda Agut tu lalu nadai ngechul pulai, dia Lalak lalu mupuk deka ngiga iya kedalam kampung. Bejalai-jalai meh iya nyidi tunga bekau indik kaki, lalu bisi mega nengah babas repa, nya baru iya bisi meda Agut tu garing-garing ba tengah tanah. Tubuh iya balat balut darah, baju iya charik. Kulit iya enda nemu agi pemayuh rajai keramak makup ke sigi ditemu balat tajam kukut.

Meda bakanya, Agut lalu didupka Lalak lalu ngeleda luput. Lalak lalu mai iya pulai kerumah.

NURUN NGEMBUAH

Kira bisi takah meniga empat hari udah bekau nya, alai Lalak nurun ngembuah sibau ba Tembawai Libas ke enda jauh ari ili rumah sida. Lebuh iya datai ba sendi pun sibau, dia iya bisi ninga nyawa orang ngangau iya.

“Buai, buai, buai,” ku nyawa orang ngangau dinga iya.

“Buaika aku buah sibau nya,” ku Lalak.

Tak lalu dibuai antu nya buah sibau ungkup Lalak. Sekejap aja peda nyau penuh meh raga iya. Udah nya iya lalu beguai-guai pulai kerumah gaga mai buah sibau nya.

Datai Lalak di rumah, Agut lalu nanya, dini iya ngembuah sibau ngemayuh nya. Iya ga mansau magang, sereta manis.

“Nya ba Tembawai Libas kitai ari ili rumah tu,” ku Lalak nyaut.

“Jampat bendar nuan bulih buah,” ku Agut.

“Badu enda jampat meh, bisi antu muai buah ungkup aku tadi,” ku Lalak.

Ninga munyi nya, Agut lalu madahka diri deka ngembuah sibau ga, ngichaka orang bisi muai buah nya ngagai iya.

Lalu nurun meh iya ngagai tunga tembawai sida ari ili rumah nya, kira bisi pejalai sebatang ruku. Datai iya din, dinga bisi orang bejaku.

“Buai, buai, buai,” ku nyawa orang nya dinga iya.

“Uji buai meh ngagai aku buah dia,” ku Agut nyapa ari baruh. Nyawa nya sigi dinga iya ba puchuk kayu din.

Antu nya lalu muai buah ke baruh ngagai Agut. Enda mengat lama peda nyau penuh ga raga tudah tuai laban buah sibau. Udah nya kangau iya baru ga antu nya.

“Buai pengait kena aku niki keatas,” ku Agut ngangau antu nya.

Ninga munyi nya, antu nya bisi ringat mimit lalu dikaitka iya rekung Agut tu tadi. Enda berasai Agut lalu ensepi diri kitang kitang ba tengan angin nadai alai bepegai. Iya lalu luput dia.

Meda Agut tu lama nadai pulai, Lalak irau bendar ati, lalu nurun ngiga iya ngagai tunga pun sibau ba Tembawai Libas sida ari ili rumah.  Datai dia, iya pan lalu meda Agut tu nya kitang kitang, dikaitka antu ba daan sibau. Meda bakanya, lalu beguai meh iya ngambi Agut tu ari daan sibau nya.

Tudah Agut tu endang udah luput, lalu dipurus-purus siku nya, diuntus iya, nya baru siku nya ngeleda.

Datai di rumah, gaga semua bala anak iya ngumbai bisi bulih buah sibau, tang enda nemu nadai utai ulih mesai bulu mata, mina ngemediska diri minta pengait tang antu lalu ngait rekung iya, keruan enda mamau.

DITULUNG INDAI KELI MANTUN

Nyau datai ba maya orang bumai betaun, sida sama enggau orang bumai mega, tang Lalak seduai Agut tu sama bumai nempuak kediri-kediri enda begulai endur, lalu nadai bedandang enggau orang. Lalak kediri, Agut pan kediri ga.

Lalu bakanya mega pengawa nebas, nebang, nunu, nugal, mantun enggau ngetau, endang nadai beduruk, lalu mina ngereja enggi diri empu.

Lebuh Lalak mantun ba tisi engkebuk, dia iya bisi ninga indai keli cheruk-cheruk dalam lubang. Ninga indai keli bisi memunyi dia, Lalak lalu ngangau iya minta saup mantun.

“Oh Indai Keli, minta nuan nyaup aku mantun,” ku iya.

“Enda aku nemu mantun,” ku saut Indai Keli.

“Eh, mudah nya, rumput bantun, padi galau, anang negu,” ku Lalak.

Lalu engkechit meh Indai Keli ngagai tunga Lalak, sereta lalu belabuh mantun rumput enggau chukup penyampat.

Lemai nya umai Lalak lalu tembu bantun. Udah nyikap diri pulai, iya lalu bejalai belubah-lubah niti jalai babas pulai kerumah lantang bendar ati laban udah tembu mantun. Meda pulai tumu, Agut lalu nanya.

“Tumu endar nuan pulai ari umai, baka ke nadai utai dibantun agi,” ku Agut nyapa Lalak ke nginsap daun ruku ba pugu tanju.

“Eh, udah badu mantun,” ku iya nyaut.

“Jampat endar nuan badu mantun,” ku Agut.

“Jampat meh, bisi Indai Keli nyaup aku mantun,” ku Lalak

Nyadi pagi bekau nya tumu bendar Agut tu nurun mantun. Lebuh iya datai ba umai iya din, angkat deh bisi ga ninga munyi keli ba lubang batang dalam sungai.

Dia iya lalu bejaku minta sah, minta saup Indai Keli mantun.

“Minta saup nuan mantun padi aku,” ku iya ngangau Indai Keli.

“Oh enda kala mantun aku tu, enda nemu mantun,” ku Indai Keli nyaut Agut.

“Eh mudah mantun tu, padi bantun, rumput tinggal. Lagi aku ngupah,” ku Agut.

Ninga munyi nya Indai Keli ke chukup besai sereta gemu, lalu engkechit niki ngagai tebing. Bedau belabuh mantun Indai Keli, Agut lalu mantap pala iya.

Nama agi deh, nyau putus dua tubuh enggau pala tudah Indai Keli bekau pantap iya enggau bikung. Ikan nya tadi lalu dibai iya pulai kerumah.

Anak iya lalu manduk Indai Keli ambika lauk. Udah mansau, iya lalu madahka Lalak mai sama makai kia.

Nyadi enggi Lalak, tulang ikan keli nya timbun iya, tang enggi Agut dibuai iya sebarang alai endur nyau betabur.

Lalak enda muai tulang keli nya, laban digalau iya ambika sugu.

“Sugu-sugu buok aku keli, asuh buok aku panjai ari selamatu,” ku Lalak.

Buok Lalak lalu mansang panjai. Kemaya nya Agut pan lalu meda buok siku nya panjai. Dia Lalak madahka diri besugu ngena tulang keli nya tadi. Ninga nya Agut pan minta besugu enggau tulang nya tang buok iya majak pandak sepandak sampai lasu, sampai lasak.

Meda bakanya, pedis bendar meh ati iya, lalu dipatah iya tulang ikan keli nya tadi. Nama agi deh, lalu nadai agi meh tulang nya tadi, nadai agi kena besugu.

NEMUAI NGAGAI RAJA SEMAH

Nyau kelama bekau nya, Lalak seduai Agut tu berunding deka nemuai ngagai menua Raja Semah dalam lubuk ari ulu rumah sida, bisi siti lubuk ke chukup dalam kumbai sida Lubuk Bundung.

Nya alai seduai lalu mupuk bekayuh ngena perau nyukul ai, nanjak wuong.

Datai seduai ba Lubuk Bundung menua alai Raja Semah diau, Lalak lalu berandau enggau Raja Semah. Agut tu mending seduai.

“Nyelaie bendar utai selalu dinga kami tak sering-sering. Lebuh nya bemunyi bala semah takut magang. Nama utai nya?” ku Raja Semah.

“Nadai nya utai bukai, nya gerunung sanggang,” ku Lalak. Ninga jaku Lalak munyi nya, Agut lalu nimbal randau seduai.

“Nyema bala kita semah bisi ninga utai munyi sering-sering, nya meh tating jala kami Anak Mensia deka kena nibar kita ikan. Lalu enti bisi utai nyau reredup beregup nya munyi sengayuh kami mangka gandung perau. Lalu utai ke munyi chechebuk nya munyi ginti kami kena ngait kita ikan,” ku Agut.

Berengkah ari jaku Agut nya meh semua bansa Ikan lalu takut sereta siga enti meda kitai mensia.

Oleh TELESA EMPERAN

See author's posts


Perpaduan, kepimpinan kukuh resepi negeri maju

BINTANGOR: Sarawak adalah sebuah negeri yang paling majmuk di Malaysia dan sejak sekian lama, masyarakat negeri ini terkenal dengan sikap toleransi dan muhibah yang unik.

Ahli Dewan Undangan Negeri (ADUN) Semop, Abdullah Saidol berkata, walaupun perayaan Krismas diraikan oleh penganut agama Kristian tetapi dalam sebuah masyarakat yang berbilang kaum dan agama seperti Sarawak, kemeriahan setiap perayaan akan dinikmati bersama.

“Tetapi, perpaduan kaum di negeri kita sedang menghadapi cabaran disebabkan kerakusan pihak tertentu yang gemar mengunakan sentimen perkauman untuk mendapat perhatian dan meraih populariti.

“Terdapat segelintir orang tertentu yang begitu terdesak untuk menonjol diri sebagai juara rakyat sehingga sanggup bermain dengan isu perkauman yang menimbulkan sentimen kebencian.

“Sikap yang tidak bertanggungjawab seperti ini akan mengugat perpaduan kaum dan kesejahteraan masyarakat,” tegasnya.

Beliau berkata demikian pada Majlis Pra-Krismas dan Penyampaian Sumbangan Sempena Hari Krismas Tahun 2020 di Dewan Masyarakat Sungai Sian, semalam.

Katanya, pihak, yang sering menabur fitnah dan berburuk-sangka mesti ditolak dan diabaikan.

“Negeri kita dalam proses pembangunan yang rancak dan ini hanya dapat dilaksanakan jika suasana negeri berada dalam keadaan aman dan masyarakat bersatu-padu.

“Apakah kita tidak belajar dan mengambil iktibar dengan suasana yang berserabut ketika Pakatan Harapan (PH) mentadbir negara selama 22 bulan?

“Apakah kita mahu suasana tidak menentu seperti sebuah negeri di Semenanjung Malaysia yang bertukar Menteri Besar dan jemaah kabinet sehingga tiga kali dalam tempoh dua tahun?,” ujarnya.

Tegasnya, apabila kepimpinan sebuah negara atau negeri tidak kuat atau stabil, ini akan menjejas sistem pentadbiran negara atau negeri.

“Apabila sistem atau polisi pentadbiran tidak dipimpin dengan baik, yang menjadi mangsa ialah kebajikan rakyat dan perlaksanaan pembangunan akan terjejas,” katanya.

Dalam pada itu, Abdullah turut mengambil kesempatan untuk menyampaikan sumbangan peruntukan kewangan RM26,000 kepada enam pertubuhan di Bintangor untuk tujuan aktiviti mereka.

Penerima sumbangan tersebut ialah Jawatankuasa Kemajuan dan Keselamatan Kampung (JKKK) Sungai Sian, Kelab Kebajikan PPD Meradong, JKKK Rumah Mudai, Kelab Perubatan-Jururawat, Kelab Perubatan-Pembantu Pegawai Perubatan dan Kelab RANDO Meradong.

Selain itu, Abdullah turut mengumumkan sumbangan berbentuk 50 kerusi dan 10 meja untuk semua 14 rumah panjang di kawasan tersebut.

Majlis Pra-Krismas itu adalah anjuran bersama JKKK rumah panjang, Pusat Khidmat Semop dan SABERKAS Cawangan Meradong.

Pada tahun ini, ia tidak dapat dilakukan secara terbuka seperti tahun lepas untuk mematuhi langkah penjagaan kesihatan semasa pandemik Covid-19.

Majlis tersebut hanya dihadiri semua tuai rumah yang mewakili 14 rumah panjang di kawasan Nanga Bangkit, Selidap, Sungai Sian dan Muara Bunut.

Ia juga adalah simbolik pelancaran program susulan iaitu ‘Ngabang Krismas’ yang akan diadakan pada 22 Disember (hari ini), yang mana kumpulan Belia SABERKAS seramai 20 orang akan melawat setiap rumah panjang untuk menyerahkan cenderamata berbentuk pokok Krismas dan buah tangan untuk setiap pintu di rumah panjang.

Oleh EARL ANEK

See author's posts


Muhyiddin pengerusi mesyuarat khas

PUTRAJAYA: Perdana Menteri Tan Sri Muhyiddin Yassin mengadakan mesyuarat khas lebih dua jam bersama Jemaah Menteri di Perdana Putra di sini, semalam, susulan titah Yang di-Pertuan Agong Al-Sultan Abdullah Riáyatuddin Al-Mustafa Billah Shah semalam yang menyatakan tiada keperluan untuk mengisytiharkan darurat di negara ini.

Muhyiddin yang tiba di Perdana Putra kira-kira 9.20 pagi bagi memulakan tugas hariannya, mempengerusikan mesyuarat khas berkenaan pada jam 11.30 pagi dan berakhir jam 2.00 petang.

Sebaik mesyuarat khas itu berakhir, anggota Kabinet Barisan Nasional (BN)  menuju ke Pusat Dagangan Dunia Putra (PWTC), Kuala Lumpur bagi menghadiri pertemuan BN.

“Nak pergilah ni, dengarnya dah mula,” katanya, Menteri Luar Datuk Seri Hishammuddin Tun Hussein, yang baru-baru ini dilantik sebagai Bendahari BN.

Usaha pengamal media untuk mendapatkan butiran mengenai mesyuarat itu daripada menteri yang hadir juga tidak berjaya.

Menteri Kanan yang juga Menteri Perdagangan Antarabangsa dan Industri, Datuk Seri Mohamed Azmin Ali hanya menurunkan tingkap keretanya dan melambai kepada media tanpa memberi sebarang ulasan tentang intipati mesyuarat itu.

Selain menteri Kabinet, turut menghadiri mesyuarat khas itu ialah Peguam Negara Tan Sri Idrus Harun.

Yang di-Pertuan Agong menerusi kenyataan yang dikeluarkan oleh Istana Negara semalam bertitah tiada keperluan untuk darurat diisytiharkan di negara ini dan menyaran rakyat, tanpa mengira latar belakang dan fahaman politik, mengetepikan segala perbezaan dan perbalahan untuk bersatu padu serta bersatu hati, memainkan peranan membantu kerajaan dan pihak berkuasa membendung wabak Covid-19 demi keselamatan diri dan kesejahteraan negara.

Muhyiddin dalam satu kenyataan semalam berkata, Jemaah Menteri mengambil maklum titah Seri Paduka itu dan akan berbincang dengan lebih lanjut berhubung titah itu.

Perdana Menteri turut menjunjung kasih atas kepercayaan Seri Paduka kepada kerajaan pimpinannya serta menyambut baik nasihat supaya kestabilan kerajaan tidak diganggu-gugat.

Muhyiddin juga menyatakan keutamaan Jemaah Menteri dan kerajaan sekarang adalah untuk melindungi rakyat daripada wabak Covid-19.

Raja-Raja Melayu mengadakan perbincangan khas hampir tiga jam di Istana Negara kelmarin bagi meneliti cadangan yang dikemukakan Muhyiddin bersama beberapa menteri Kabinet ketika menghadap Yang di-Pertuan Agong di Istana Abdul Aziz, Kuantan, Jumaat lepas.

Sebelum mempengerusikan mesyuarat khas berkenaan, Muhyiddin dipercayai turut mengadakan pertemuan bersama Presiden PAS Datuk Seri Abdul Hadi Awang dan Presiden MIC Tan Sri S. A. Vigneswaran.

Ini berikutan kenderaan yang membawa Abdul Hadi  dan Vigneswaran dilihat memasuki perkarangan Perdana Putra, kira-kira 10 minit selepas Muhyiddin tiba, dan mereka dilihat meninggalkan bangunan Perdana Putra pada jam 11.30 pagi.

— Bernama

See author's posts


ALPH sumbang keperluan perubatan

ADI
SAFARMAN

SIMANGGANG:
Dalam usaha untuk memastikan keperluan barangan perubatan dalam menangani wabak
Covid-19, Ahli Lembaga Pelawat Hospital (ALPH) telah bersama membantu dengan
menyerahkan sumbangan peralatan perubatan kepada Hospital Sri Aman semalam.

Pengerusi
ALPH, Leon Jimat Donald berkata petugas kesihatan di barisan hadapan Hospital
Sri Aman menerima sumbangan peralatan perubatan yang sangat diperlukan dalam
usaha melindungi petugas terbabit daripada terkena jangkitan semasa merawat
pesakit Covid-19.

“Saya
berharap dengan sumbangan dan bantuan itu petugas kesihatan melibatkan doktor
dan jururawat di Hospital Sri Aman akan dapat menjalankan tugasan mereka dengan
lebih sempurna, sekali gus melindungi diri daripada dijangkiti wabak semasa
merawat pesakit Covid-19.

Mengenai
sumbangan tersebut, Leon berkata ia adalah hasil daripada sumbangan daripada
penderma-penderma yang telah menyumbangkan sumbangan mereka kepada ALPH dan
diserahkan kepada Hospital Sri Aman.

“Kita
menyedari keperluan hospital dan ini bukan kali pertama kita tampil memberi
sumbangan kepada mereka.

“Diharap
sumbangan itu sedikit sebanyak menambah peralatan perubatan di hospital ini
secara tidak langsung memberi manfaat kepada pesakit-pesakit terutama mereka
menggunakan peralatan ini,” katanya.

Penyerahan
sumbangan peralatan perubatan itu telah disempurnakan Leon sendiri kepada
Pengarah Hospital Sri Aman Dr Hazwani Mohd Yusop di pekarangan hospital
tersebut sambil disaksikan petugas-petugas kesihatan lain semalam.

Terdahulu,
Dr Hazwani merakamkan terima kasih kepada ALPH Sri Aman kerana secara
berterusan tampil dengan pelbagai inisiatif membantu Hospital terbabit.

See author's posts


Perkenal hidangan tradisi promosi identiti ASEAN

BANGKOK: Kedutaan negara anggota ASEAN di Bangkok memperkenalkan hidangan tradisi istimewa masing-masing bersempena sambutan Hari ASEAN ke-53.

Sambutan dua hari itu yang bermula Sabtu di Pusat Kebudayaan ASEAN di Bangkok, bertujuan mempromosikan identiti ASEAN menerusi pameran, hidangan ASEAN dan juga persembahan kebudayaan.

Antara hidangan popular dipersembahkan pada acara itu termasuk Nasi Lemak dan Roti Jala dari Malaysia, Klepon (bebola tepung beras yang diisi gula Melaka dan disalut kelapa parut) dan Combro (kuih tradisional Jawa Barat, diperbuat daripada ubi parut dan sambal oncom kemudian digoreng) dari Indonesia, Adobo (daging diperap) dan Kutsinta (kuih tepung beras kukus) dari Filipina,  Nom Bo Kho (salad daging dendeng) dari Vietnam dan Ketam Bercili dari Singapura.

Selain itu, duta besar dan wakil kedutaan juga mengambil bahagian dalam sesi memasak ‘Tom Yam Kung’ yang dibimbing oleh Cef Vichit Mukura daripada Khao Restaurant, restoran bertaraf bintang Michelin Satu di Bangkok.

Pengunjung juga berpeluang merasai hidangan istimewa tersebut dan menonton demonstrasi masakan oleh wakil-wakil kedutaan.

Duta Besar Malaysia ke Thailand, Jojie Samuel berkata, program itu merupakan inisiatif baik oleh Kementerian Kebudayaan Thailand untuk meraikan Hari ASEAN dan meningkatkan kesedaran serta mempromosikan perkumpulan serantau itu.

“Ia merupakan satu lagi peluang untuk mempromosikan khazanah dan kepelbagaian kebudayaan ASEAN menerusi makanan serta tonggak komuniti sosio-budaya ASEAN dalam memperkukuh identiti ASEAN,” katanya kepada Bernama.

Terdapat tiga tonggak di bawah Komuniti ASEAN iaitu Komuniti Politik-Keselamatan, Komuniti Ekonomi dan Komuniti Sosio-Budaya.

Tahun 2020 dipilih sebagai Tahun Identiti ASEAN bertujuan mewujudkan dan meningkatan kesedaran umum, memupuk rasa kekitaan dan berkongsi identiti dalam kalangan rakyat.- Bernama

See author's posts


Sebahagian Jalan Raya – Kuching/Samarahan Expressway ditutup sementara

KOTA SAMARAHAN: Sebahagian daripada Jalan Raya – Kuching/Samarahan Expressway ditutup sementara sehingga 14 Mei ini.

Jabatan Kerja Raya (JKR) Bahagian Samarahan menerusi kenyataan media memaklumkan penutupan melibatkan lokasi di bulatan Institut Tadbiran Awam Negara (INTAN) Kampus Wilayah Sarawak iaitu Kuching menuju ke Samarahan, Samarahan menuju ke Batu 15, Batu 15 menuju ke Samarahan, Samarahan ke Jalan Mohd. Musa dan Jalan Mohd. Musa menuju ke Samarahan.

Penutupan jalan bermula 9.00 pagi hingga 4.00 petang dan 9.00 malam hingga 4.00 pagi bagi kerja-kerja pembaikan dan menaik taraf permukaan jalan raya.

Para pengguna jalan raya dinasihatkan berhati-hati semasa memandu dan mematuhi segala pengurusan trafik sehingga tamat kerja-kerja pembaikan ini selain merancang perjalanan masing-masing terutamanya melibatkan kawasan tersebut.

Pihak JKR Bahagian Samarahan pada masa sama akan memaklumkan dari semasa ke semasa sekiranya terdapat sebarang perubahan pada tarikh, waktu atau kawasan yang terlibat dengan kerja-kerja ini.

Untuk sebarang aduan atau pertanyaan lanjut berkaitan aliran trafik tersebut, orang ramai adalah digalakkan untuk berhubung dengan Pejabat JKR Bahagian Samarahan di talian 082-671076 pada waktu pejabat.

See author's posts


Mubadala Petroleum mulakan pengeluaran gas pertama

MUBADALA Petroleum telah wujud di Malaysia sejak 2010 dan merupakan pengendali Blok SK 320 dengan 55 peratus kepentingan manakala Petronas Carigali Sdn Bhd, anak syarikat Petronas memegang sebanyak 25 peratus dengan Sarawak Shell Bhd memegang baki 20 peratus kepentingan.

KUALA LUMPUR: Mubadala Petroleum, syarikat tenaga antarabangsa berpangkalan di Abu Dhabi telah berjaya memulakan pengeluaran gas pertama dari lapangan gas Pegaga di Blok SK 320, luar pesisir Malaysia.

Syarikat itu berkata sebagai pembangunan strategik utama untuk sektor tenaga tempatan, Pegaga akan menjadi lapangan pengeluar utama yang membekalkan gas ke Kompleks LNG Petronas di Bintulu, Sarawak.

Dalam satu kenyataan semalam, Ketua Pegawai Eksekutifnya Mansoor Mohamed Al Hamed berkata, pencapaian Pegaga itu adalah mercu tanda bagi Mubadala Petroleum.

“Selepas mengambil projek ini daripada penemuan kepada pembangunan dan kini menjadi pengeluaran dengan sokongan Pengurusan Petroleum Malaysia (MPM), Petronas, rakan kongsi dan kontraktor kami, ini menunjukkan keupayaan mendalam, daya tahan dan komitmen kami sebagai pembekal tenaga.

“Dengan tumpuan strategik kami terhadap gas sebagai bahan api sebagai penghubung utama dalam peralihan tenaga, pencapaian ini mencerminkan cita-cita kami untuk masa depan sebagai pelabur jangka panjang dan rakan kongsi tenaga strategik,” katanya.

Naib Presiden Kanan MPM Petronas, Mohamed Firouz Asnan berkata Pegaga adalah pengeluar utama yang akan menyumbang ke arah mengekalkan bekalan gas Malaysia untuk beberapa dekad akan datang.

“Projek itu yang membuat keputusan pelaburan pada masa pasaran minyak masih bertapak pada 2018, menunjukkan keyakinan pelabur terhadap industri huluan Malaysia.

“Kemudahan itu direka bentuk dan direka sepenuhnya di negara ini, dilaksana dalam tempoh paling sukar yang disebabkan oleh pandemik COVID-19, menggariskan daya tahan ekosistem negara,” katanya.

Mubadala Petroleum telah wujud di Malaysia sejak 2010 dan merupakan pengendali Blok SK 320 dengan 55 peratus kepentingan manakala Petronas Carigali Sdn Bhd, anak syarikat Petronas memegang sebanyak 25 peratus dengan Sarawak Shell Bhd memegang baki 20 peratus kepentingan.

Lapangan gas Pegaga terletak di wilayah Central Luconia, luar pesisir Sarawak pada kedalaman air kira-kira 108 meter. Konsep pembangunan terdiri daripada kemudahan platform pusat pemproses gas bersepadu luar pesisir (ICPP).

Kumpulan itu berkata kemudahan itu direka bentuk untuk pengeluaran gas sebanyak 550 juta kaki padu standard sehari ditambah dengan kondensat dan gas yang dihasilkan akan dipindahkan melalui saluran paip bawah laut sepanjang empat kilometer, 38 inci yang menghubungkan ke rangkaian gas luar pesisir sedia ada dan seterusnya ke Kompleks LNG Petronas di Bintulu.

Pada tempoh kemuncak penularan COVID-19 di Malaysia, pembinaan ‘jacket dan wellhead deck’ dibina di Lumut dan Kuching dipasang pada April 2020 diikuti dengan kerja-kerja penggerudian pembangunan Pegaga.

Pengapungan dan pemasangan ICPP kemudiannya telah disiapkan dengan selamat pada Ogos 2021, katanya.

– Bernama

See author's posts


GPS perlukan mandat besar

SERIAN: Kerajaan Sarawak di bawah Gabungan Parti Sarawak (GPS) memerlukan mandat yang besar daripada rakyat di negeri ini untuk meneruskan dasar pembangunan Sarawak ke arah tahun 2030.

Ketua Menteri Datuk Patinggi Tan Sri Abang Johari Tun Openg berkata, sekarang beduk sudah berbunyi dan macam-macam cerita tetapi yang perlu ialah dasar kerajaan harus diambil kira untuk masa depan negeri.

“Kerajaan Sarawak sudah ada dasar strategi pembangunan pasca Covid-19 2030 (PCDS) ke arah 2030.

“Apa yang dikehendaki ialah kita mempunyai mandat yang besar daripada rakyat untuk meneruskan usaha pembangunan kita ini.

“Ini yang penting bagi kita dan Insya-Allah…kita akan terus bekerjasama untuk melaksanakan apa yang telah diimpikan oleh rakyat Sarawak. Hari ini impian sudah menjadi realiti khasnya di Serian,” katanya.

Beliau berkata demikian ketika berucap pada Majlis Pembukaan Jalan Projek Lebuh Raya Pan Borneo Sarawak Pakej 3, Jajaran Serian, semalam.

Abang Johari mengucapkan terima kasih kepada Perdana Menteri Datuk Seri Ismail Sabri Yaakob dan dengan siapnya Projek Lebuh Raya Pan Borneo Sarawak Pakej 3 tersebut menggambarkan betapa pentingnya kerjasama yang erat di antara Kerajaan Persekutuan dan Kerajaan Sarawak.

Katanya, niat kerajaan adalah untuk membangunkan pembangunan di Sarawak dan Serian telah di transform menjadi satu bandar yang cantik dan moden.

“Inilah hasil kita bersama, kerajaan GPS bekerja rapat dengan kerajaan persekutuan dan dalam kerjasama ini saya mengucapkan terima kasih kepada Perdana Menteri.

“Malah banyak yang telah dilaksanakan dan akan terus diusahakan oleh beliau antaranya ialah ketersambungan maya menerusi projek Rancangan Rangkaian Digital Nasional (JENDELA),” katanya.

Katanya lagi, disebabkan kerajaan menuju ke arah ekonomi digital, kerajaan berkehendakan infrastruktur digital dan Perdana Menteri telah mengumumkan beberapa pendekatan untuk menaik taraf infrastruktur digital di negeri ini.

“Bermaknanya ketersambungan jalan raya dan ketersambungan maya, kedua-duanya dilaksanakan.

“Kita bertuah kerana kita ada kerajaan yang stabil di Malaysia di bawah pimpinan Perdana Menteri,” katanya lagi.

Oleh JEAKQLEYN YACHO

See author's posts


Tenaga Gabungan: Ke arah planet lebih selamat

GAMBAR fail menunjukkan Putera Charles melawat bilik kawalan di eksperimen Joint European Torus (JET) berhampiran Oxford yang mana para saintis mengatakan mereka telah memecahkan rekod untuk gabungan nuklear.• Foto AFP

PADA 10 Februari lalu, para saintis di Britain mengumumkan bahawa mereka memecahkan rekod sebelumnya untuk menjana tenaga gabungan sekali gus menjadi pencapaian ke arah kuasa murah, bersih dan planet yang lebih sejuk.

Gabungan nuklear adalah proses yang sama yang digunakan matahari untuk menghasilkan haba. Para saintis percaya suatu hari nanti, ia boleh membantu menangani perubahan iklim dengan menyediakan sumber tenaga yang banyak, selamat dan hijau.

Pasukan di kemudahan Joint European Torus (JET) berhampiran Oxford di tengah England menjana 59 megajoule tenaga selama lima saat semasa percubaan pada Disember tahun lalu, lebih dua kali ganda daripada rekod 1997, kata Pihak Berkuasa Tenaga Atom United Kingdom (UKAEA).

Jelas Ketua Operasi JET, Joe Milnes, ia adalah penggunaan kuasa yang diperlukan untuk menggerakkan 35,000 rumah bagi tempoh masa yang sama iaitu lima saat.

“Hasilnya adalah demonstrasi paling jelas di seluruh dunia tentang potensi tenaga gabungan untuk menyampaikan tenaga rendah karbon yang selamat dan mampan”, kata UKAEA.

Mesin berbentuk donat yang digunakan untuk eksperimen dipanggil Tokamak dan tapak JET adalah yang terbesar beroperasi di dunia.

Di dalam, hanya 0.1 miligram setiap deuterium dan tritium, kedua-duanya adalah isotop hidrogen dengan deuterium juga dipanggil hidrogen berat dipanaskan pada suhu 10 kali lebih panas daripada pusat matahari untuk mencipta plasma.

Ia menggunakan magnet kerana ia berputar, bercantum dan membebaskan tenaga yang luar biasa sebagai haba.

Tenaga Gabungan sememangnya selamat kerana ia tidak boleh memulakan ‘proses lari’.

Deuterium boleh didapati secara bebas dalam air laut, manakala tritium boleh dituai sebagai hasil sampingan pembelahan nuklear.

Pada masa sama, ia membebaskan hampir empat juta kali lebih banyak tenaga berbanding membakar arang batu, minyak atau gas dan satu-satunya bahan buangan ialah helium.

Gabungan Reagan-Gorbachev

Keputusan yang diumumkan pada 10 Februari lalu menunjukkan keupayaan untuk mencipta gabungan selama lima saat, kerana jika lebih lama, ia akan menyebabkan magnet wayar tembaga JET menjadi terlalu panas.

Versi JET yang lebih besar dan lebih maju sedang dibina di selatan Perancis yang dikenali ITER yang mana data Oxford akan terbukti penting apabila tapak itu muncul dalam talian, mungkin sejurus 2025.

ITER akan dilengkapi dengan elektromagnet superkonduktor yang akan membolehkan proses itu diteruskan lebih lama dan diharapkan lebih lama daripada 300 saat.

Kira-kira 350 saintis dari negara Kesatuan Eropah (EU) serta Britain, Switzerland dan Ukraine dan ramai lagi dari seluruh dunia mengambil bahagian dalam eksperimen JET setiap tahun.

Jelas Milnes, JET tidak lama lagi akan menyerahkan baton gabungan kepada ITER, yang kira-kira 80 peratus siap.

“Jika itu berjaya, seperti yang kini kami fikir, ia akan diberikan hasil yang kami ada pada JET, kami boleh membangunkan reka bentuk loji janakuasa secara selari… kami mungkin sudah separuh jalan ke sana kepada gabungan yang berdaya maju,” katanya.

Jika semuanya berjalan lancar di ITER, loji kuasa gabungan prototaip boleh siap menjelang 2050.

Kerjasama antarabangsa mengenai tenaga gabungan dari segi sejarah adalah rapat kerana, tidak seperti pembelahan nuklear yang digunakan dalam loji kuasa atom, teknologi itu tidak boleh dijadikan senjata.

Projek mega yang berpangkalan di Perancis itu turut melibatkan China, EU, India, Jepun, Korea Selatan, Rusia dan Amerika Syarikat (AS).

Ketua Sains dan Operasi di ITER, Tim Luce berkata, projek itu muncul pada 1980-an daripada perbincangan mengenai perlucutan senjata nuklear antara Presiden AS Ronald Reagan dan pemimpin Soviet, Mikhail Gorbachev.

“Satu perkara yang mereka bersetuju ialah menggunakan gabungan sebagai kerjasama. Entah bagaimana gabungan telah mempunyai kebijaksanaan saintifik untuk menyatukan entiti kerajaan yang berbeza dan sebenarnya memilih untuk bekerjasama mengenainya,” ujarnya.

Walaupun puluhan Tokamak dibina sejak ia pertama kali dicipta di Soviet Rusia pada tahun 1950-an, masih belum ada yang berjaya menghasilkan lebih banyak tenaga daripada yang dimasukkan.

Keputusan terkini menggunakan kira-kira tiga kali ganda jumlah tenaga yang dihasilkan.

Ian Fells, profesor emeritus penukaran tenaga di University of Newcastle, berkata keputusan pada 10 Februari lalu adalah tanda besar dalam penyelidikan gabungan.

“Kini terpulang kepada jurutera untuk menterjemahkannya ke dalam tenaga elektrik bebas karbon dan mengurangkan masalah perubahan iklim,” tambah Fells yang tidak terlibat dalam projek itu. -AFP

See author's posts


SABATI hulur sumbangan

KUCHING: Presiden Sarawak Badan Amal Tenaga Isteri-Isteri (SABATI), Datuk Amar Juma’ani Tun Tuanku Bujang menghulur sumbangan Kit Pencegahan Covid 19 serta sumbangan derma kepada beberapa hospital dan NGO di pejabat SABATI, Wisma Sultan Tengah, Petra Jaya Kuching, semalam.

Sumbangan yang diberikan berupa peralatan yang diperlukan oleh petugas kesihatan untuk memudahkan mereka menjalankan tugas mencabar sewaktu pandemik Covid-19 ini seperti Personal Protective Equipment (PPE), walkie talkie, working shoes (clog), katil, tilam, bantal, meja, kabinet, alat penghawa dingin, CCTV dan beberapa keperluan asas yang lain.

Antara hospital yang menerima sumbangan tersebut ialah Hospital Umum Sarawak, Hospital Miri dan Hospital Bintulu manakala 190 penghuni di Hospital Sentosa pula menerima sumbangan keperluan asas.

Presiden SABATI turut prihatin dengan pelatih dan petugas di beberapa rumah kebajikan yang menjaga OKU, anak yatim serta orang tua dan untuk tujuan ini, SABATI akan mengagihkan sebanyak 30,000 pelitup muka, 7,000 sarung tangan, 800 cecair pembasmi kuman dan 70 set alat pengesan suhu kepada 55 PPDK di seluruh Sarawak.

Tidak terkecuali, SABATI turut memberi sumbangan kepada NGO yang menjaga rumah anak yatim, rumah orang tua, PERKATA, Sarawak Cheshire Home, Kuching Austistic Association, Sarawak Society for the Blind, Sarawak Society for the Deaf dan beberapa NGO yang telah di kenal pasti.

SABATI merupakan sebuah pertubuhan sukarela yang diwujudkan untuk menjalankan kerja amal kebajikan sejak 38 tahun yang lalu dengan fokus utama membantu golongan kurang upaya, anak istimewa, anak yatim, warga emas, ibu tunggal dan golongan yang kurang berkemampuan.

Selain itu juga, SABATI turut membantu golongan yang ditimpa musibah seperti kebakaran, banjir atau bencana alam yang lain.

Harapan SABATI agar sumbangan ini dapat membantu mencegah penularan wabak Covid 19 dan mengingatkan orang ramai untuk terus mematuhi setiap garis panduan (SOP) yang dikeluarkan oleh kerajaan demi kesejahteraan diri, keluarga dan masyarakat sekelilling.

Turut hadir, Setiausaha Kehormat SABATI, Datin Dr. Zaliha Abdullah, Bendahari Kehormat SABATI, Datin Siti Shorgayah Ahmad Zaidin dan ahli-ahli Exco SABATI. –

See author's posts


Impian berabad jadi kenyataan

SIBU: Impian seramai 88 pemilik Tanah Hak Adat Bumiputera (NCR) dari kawasan Sengan, Ulu Salim dalam Dewan Undangan Negeri (DUN) untuk memiliki surat hak milik tanah kini telah menjadi kenyataan.

Hari ini, kira-kira 23 orang daripada mereka (pemilik tanah NCR) telah hadir ke Pejabat Jabatan Tanah dan Survei (JTS) Sibu untuk mengambil surat hak milik tanah mereka.

Menurut mereka, impian sejak berabad lamanya kini telah menjadi kenyataan apabila mereka telah memiliki surat hak milik tanah ke atas tanah NCR mereka.

“Ya, kita memang sudah lama menunggu, sejak dari zaman nenek moyang kita untuk mendapatkan surat hak milik tanah sepertimana hari ini.

“Hari ini adalah hari yang amat mengembirakan kami semua, impian kami untuk mendapatkan hak milik tanah NCR telah menjadi kenyataan.

“Di kesempatan ini, kami ingin mengucapkan terima kasih kasih yang tidak terhingga kepada kepada Ketua Menteri, Datuk Patinggi Abang Johari Tun Openg,” ujarnya mereka.

Turut hadir Pengerusi Parti Bersatu Rakyat Sarawak (SUPP) Cawangan Dudong, Wong Ching Yong.

Terdahulu, Majlis Penyerahan Warta Rizab Komunal Bumiputera di bawah Seksyen 6 Kanun Tanah Negeri (KTN) dan Surat Hak Milik Tanah Seksyen 18 Kanun Tanah Negeri bagi Kawasan Selangau Bahagian Sibu berlangsung di Rumah Penghulu Surang Takin, Sungai Tajam Batang Oya, Selangau pada 26 Oktober lepas disempurnakan oleh Timbalan Ketua Menteri, Datuk Amar Awang Tengah Ali Hasan.

Pada majlis tersebut, Awang Tengah telah menyerahkan sebanyak 229 surat hakmilik tanah kepada 227 orang penerima dari kawasan Sungai Tajam Batang Oya Selangau, Tanjung Penasu Batang Igan Sibu, Ulu Sungai Salim/Menyan dan Pasai Siong.

Oleh Akun giman

See author's posts